CELEX: 
Language: mt
Date: 2018-07-13 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2015/61 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta’ Kreditu

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               1.1.Sfond ġenerali għar-Regolament dwar il-Likwidità u r-Regolament Delegat tal-LCR
            
            
               Mill-kriżi finanzjarja tgħallimna lezzjoni iebsa fuq livell globali li hemm bżonn ta’ regoli stretti dwar il-likwidità. Fin-nuqqas tagħhom, xi istituzzjonijiet ta’ kreditu saru dipendenti żżejjed fuq il-finanzjament ta’ terminu qasir u l-provvediment ta’ likwidità mill-banek ċentrali u fl-aħħar mill-aħħar kellhom jiġu salvati bl-injezzjoni ta’ ammont enormi ta’ fondi mill-fondi pubbliċi. 
            
            
               Il-ħtieġa ta’ regoli ta’ likwidità aktar stretti kienet rikonoxxuta f’livell internazzjonali u, għaldaqstant, ġew inklużi standards fl-hekk imsejjaħ qafas ta’ Basel-III, żviluppat mill-Kumitat ta’ Basel dwar is-Superviżjoni Bankarja (‘BCBS’). L-għan tal-proporzjon tal-kopertura tal-likwidità (‘LCR’) huwa li jevita r-riskju ta’ dipendenza żejda fuq il-finanzjament ta’ terminu qasir u fuq il-provvediment ta’ likwidità mill-banek ċentrali billi jitlob li l-istituzzjonijiet ta’ kreditu jkollhom biżżejjed assi likwidi (jiġifieri assi li jistgħu jiġu likwidati b’telf minimu jew mingħajr ebda telf fil-valur) sabiex ikunu jifilħu għall-eċċess tal-flussi ta’ ħruġ tal-likwidità fuq il-flussi ta’ dħul li jistgħu jkunu mistennija jakkumulaw tul perjodu ta’ tensjoni ta’ 30 jum kalendarju. 
            
            
               Bl-adozzjoni tar-Regolament (UE) Nru 575/2013
                  1
                (ir-Regolament dwar ir-Rekwiżiti ta’ Kapital jew “CRR”) f’Ġunju 2013, il-koleġiżlaturi introduċew rekwiżit ta’ kopertura tal-likwidità ġenerali (l-Artikolu 412(1) tas-CRR) u rekwiżit ta’ rappurtar (l-Artikoli 415 sa 425 tas-CRR) għall-istituzzjonijiet kollha (l-istituzzjonijiet ta’ kreditu u d-ditti tal-investiment). Barra minn hekk, permezz tal-Artikolu 460 tas-CRR, huma ddelegaw is-setgħa lill-Kummissjoni sabiex tispeċifika fid-dettall ir-rekwiżit ta’ kopertura tal-likwidità ġenerali għall-istituzzjonijiet ta’ kreditu. Il-Kummissjoni adottat ir-Regolament Delegat tal-Kummissjoni (UE) 2015/61 tal-10 ta’ Ottubru 2014
                  2
                (‘ir-Regolament Delegat tal-LCR’), li daħal fis-seħħ fl-1 ta’ Ottubru 2015. Ir-Regolament Delegat tal-LCR jispeċifika liema assi għandhom jitqiesu bħala likwidi (l-hekk imsejħa assi likwidi ta’ kwalità għolja - ‘HQLA’, high quality liquid assets) u kif istituzzjonijiet ta' kreditu għandhom jikkalkulaw il-flussi ta’ ħruġ ta’ flus u l-flussi ta’ dħul ta’ flus mistennija tul perjodu ta’ 30 jum kalendarju ta’ tensjoni. L-LCR jirrappreżenta waħda mill-aktar innovazzjonijiet sinifikanti tas-CRR meta mqabbel ma’ leġiżlazzjoni prudenzjali preċedenti. Filwaqt li dawn tal-aħħar kienu jinkludu wkoll regoli ġenerali dwar il-likwidità, ma kienx hemm regoli ddettaljati dwar x’kien jikkostitwixxi assi likwidi u dwar kif jenħtieġ li jiġu kkalkolati l-flussi ta’ ħruġ ta’ flus netti potenzjali.
            
            
               1.2.Sfond għall-emendi fir-Regolament Delegat tal-LCR
            
            
               Abbażi tal-esperjenza inizjali bl-applikazzjoni tal-LCR u abbażi tad-diskussjonijiet mal-Istati Membri, il-Kummissjoni tqis li huwa xieraq li tagħmel ċerti emendi limitati fir-Regolament Delegat tal-LCR sabiex ittejjeb l-applikazzjoni prattika tiegħu u tippermetti li jintlaħqu l-objettivi tiegħu.
            
            
               L-ewwel, u l-aktar importanti, emenda hi l-allinjament sħiħ tal-kalkolu tar-rati tal-fluss ta’ ħruġ
                  3
                u tal-fluss ta’ dħul
                  4
                mistennija għall-ftehimiet ta’ riakkwist (‘repos’
                  5
               ), għall-ftehimiet ta’ riakkwist invers ('reverse repos') u għat-tranżazzjonijiet
                  6
                ta’ swaps kollaterali mal-istandard internazzjonali tal-likwidità żviluppat mill-BCBS. Għalkemm it-trattament ta’ dawk it-tranżazzjonijiet fir-Regolament Delegat tal-LCR huma konformi mat-trattament fis-CRR u ma kienx ikkontestat matul il-ħafna diskussjonijiet li saru qabel l-adozzjoni tar-Regolament Delegat tal-LCR, bosta partijiet ikkonċernati sussegwentement talbu li l-kalkolu tal-flussi ta’ ħruġ tal-flus għandu jkun marbut direttament mar-rata ta’ prolungazzjoni tat-tranżazzjoni (allinjata mat-telf impost fuq il-kollateral ipprovdut applikat għall-obbligazzjoni ta’ flus, bħal fl-istandard tal-BCBS), minflok mal-valur tal-likwidità tal-kollateral sottostanti. Jenħtieġ li dan l-approċċ jiġi segwit ukoll għall-iswaps kollaterali. Din il-bidla għandha tiżgura li l-flussi ta’ ħruġ u ta’ dħul fuq l-istess tranżazzjonijiet ikunu simmetriċi u, b’hekk, jiffaċilitaw il-ġestjoni effiċjenti tal-likwidità, b’mod partikolari minn istituzzjonijiet ta' kreditu attivi fuq livell internazzjonali. 
            
            
               It-tieni emenda sostantiva tikkonċerna t-trattament ta’ ċerti riżervi
                  7
                miżmuma ma’ banek ċentrali ta’ pajjiżi terzi. Skont ir-Regolament Delegat tal-LCR eżistenti, ir-riżervi miżmuma minn istituzzjoni ta’ kreditu f’bank ċentrali ta’ pajjiż terz li huwa assenjat klassifikazzjoni tal-kreditu tal-ewwel skala tal-kwalità kreditizja (‘CQS 1’ - credit quality step 1) minn istituzzjoni esterna tal-valutazzjoni tal-kreditu nominata (‘ECAI’ - external credit assessment institution) jistgħu jiġu ttrattati bħala assi likwidi tal-Livell 1
                  8
               , meta l-istituzzjoni ta’ kreditu tkun permessa tirtira tali riżervi fi kwalunkwe ħin matul perjodi ta’ tensjoni u l-kundizzjonijiet għal tali rtirar ikunu ġew speċifikati fi ftehim bejn il-bank ċentrali li fih huma miżmuma r-riżervi u l-awtorità superviżorja ta’ dak il-pajjiż terz. Ikun xieraq li l-istess trattament jiġi estiż għal tali riżervi ma’ banek ċentrali li mhumiex assenjati klassifikazzjoni tal-kreditu ta’ CQS 1 minn ECAI nominata
                  9
               , dment li r-riżervi jintużaw sabiex ikopru l-flussi ta’ ħruġ tal-likwidità netti mġarrba taħt tensjoni fl-istess munita bħal dik li fiha jiġu denominati r-riżervi. Wara kollox, il-bank ċentrali jista’ jipprovdi likwidità fil-munita tiegħu stess u l-klassifikazzjoni tal-kreditu tal-bank ċentrali hija inqas rilevanti għall-finijiet ta’ likwidità milli għall-finijiet ta’ solvenza. Barra minn hekk, ikun xieraq li jiġu rikonoxxuti l-istrumenti legali differenti użati f’pajjiżi terzi biex jiġu speċifikati l-kundizzjonijiet għall-irtirar tar-riżervi, inklużi l-ftehimiet bejn il-banek ċentrali u l-awtoritajiet superviżorji iżda wkoll regoli tal-LCR lokali. Fl-aħħar nett, ikun xieraq li r-riżervi miżmuma minn fergħat ta’ pajjiżi terzi ta' istituzzjonijiet ta’ kreditu tal-UE jkunu wkoll rikonoxxuti bħala assi likwidi tal-Livell 1, sakemm jiġu sodisfatti l-kundizzjonijiet meħtieġa. Mingħajr dawn il-bidliet, ir-riżervi miżmuma f'banek ċentrali mingħajr valutazzjoni ta’ kreditu ta’ CQS 1 minn ECAI nominata jkunu esklużi mir-riżervi ta’ likwidità anke jekk dawn kienu rikonoxxuti fl-implimentazzjoni lokali tal-LCR. Meta tagħmel dawn il-bidliet għandu għalhekk jipprovdi trattament aktar ekwu għal dawn ir-riżervi. Itejjeb ukoll l-allinjament mal-istandard tal-BCBS.
            
            
               It-tielet emenda sostantiva tirrigwarda l-eżenzjoni
                  10
                mid-daqs minimu ta’ ħruġ għal ċerti assi likwidi mhux tal-UE. Ir-rekwiżiti tad-daqs minimu ta’ ħruġ japplikaw għal ħafna assi likwidi tal-UE
                  11
               . Permezz ta’ estensjoni, dawn ir-regoli japplikaw f’livell konsolidat fir-rigward tal-assi likwidi miżmuma minn sussidjarji mhux tal-UE ta’ istituzzjoni ta’ kreditu prinċipali tal-UE. Dan iwassal għall-esklużjoni tal-assi likwidi miżmuma mis-sussidjarja sabiex jissodisfaw ir-rekwiżiti tal-likwidità lokali bl-użu tal-assi likwidi li altrimenti jkunu eliġibbli u aċċettabbli skont ir-regoli tal-likwidità lokali, iżda li ma jissodisfawx ir-rekwiżiti tad-daqs minimu ta’ ħruġ tal-UE. Dan jista’ joħloq nuqqas ta’ assi likwidi għall-istituzzjoni ta’ kreditu prinċipali tal-UE f’livell konsolidat, minħabba li r-rekwiżit tal-likwidità li jirriżulta mis-sussidjarja mhux tal-UE jiġi inkluż fir-rekwiżit tal-likwidità fuq bażi konsolidata, filwaqt li l-assi likwidi eliġibbli korrispondenti miżmuma mis-sussidjarja mhux tal-UE jiġu esklużi permezz tal-applikazzjoni tal-kriterji tad-daqs minimu ta’ ħruġ tal-UE. Konsegwentement, għall-finijiet ta’ konsolidazzjoni, huwa propost li jkun hemm rinunzja għar-rekwiżiti ta’ kull daqs ta’ ħruġ minimu applikabbli għal assi likwidi ta’ pajjiż terz miżmuma minn sussidjarji li mhumiex fl-UE. Il-kamp ta' applikazzjoni tal-eżenzjoni proposta huwa limitat għall-assi ta’ pajjiż terz li jkopru l-fluss ta’ ħruġ tal-likwidità netti mġarrba taħt tensjoni fl-istess munita fejn l-assi jikkwalifikaw bħala assi likwidi skont il-liġi nazzjonali tal-pajjiż terz.
            
            
               Ir-raba’ emenda sostantiva tirrigwarda l-applikazzjoni tal-mekkaniżmu ta’ riversjar
                  12
                għall-kalkolu tar-riżerva ta’ likwidità. Sabiex jiġi żgurat li l-implimentazzjoni tal-LCR ma tfixkilx it-trażmissjoni effettiva tal-politika monetarja għall-ekonomija u minħabba li jista’ jkun mistenni li t-tranżazzjonijiet garantiti mal-BĊE jew mal-bank ċentrali ta’ Stat Membru jiġu riportati taħt ċirkostanzi ta’ tensjoni severa, hi proposta l-introduzzjoni ta’ eżenzjoni għall-mekkaniżmu ta’ riversjar għat-tranżazzjonijiet garantiti mal-BĊE jew mal-bank ċentrali ta’ Stat Membru fejn it-tranżazzjonijiet jimmaturaw fit-30 jum kalendarju li jmiss. Din l-eżenzjoni tkun soġġetta għal salvagwardji xierqa u għall-approvazzjoni minn qabel tal-awtorità kompetenti, wara konsultazzjoni mal-bank ċentrali, li huwa l-kontroparti għat-tranżazzjoni, kif ukoll il-BĊE fejn il-bank ċentrali tal-Eurosistema, bil-għan li jiġu evitati opportunitajiet ta’ arbitraġġ jew inċentivi avversi possibbli għall-istituzzjonijiet ta’ kreditu. Barra minn hekk, biex ir-Regolament Delegat tal-LCR jiġi allinjat aktar mill-qrib mal-istandard tal-BCBS, huwa propost li jitneħħa l-kollateral riċevut permezz ta’ tranżazzjonijiet derivattivi mill-mekkaniżu ta’ riversjar.
            
            
               L-aħħar emenda sostantiva tikkonċerna l-integrazzjoni fir-Regolament Delegat tal-LCR tal-kriterji ġodda għal titolizzazzjonijiet sempliċi, trasparenti u standardizzati (‘STS’). B’mod speċifiku, huwa propost li t-titolizzazzjonijiet jistgħu jitqiesu bħala HQLAs ta’ Livell 2B jekk jissodisfaw il-kundizzjonijiet stabbiliti fl-Artikolu 13 tar-Regolament Delegat tal-LCR. Ir-Regolament tal-STS
                  13
                jistabbilixxi lista ta’ kriterji li jiddefinixxu t-titolizzazzjonijiet tal-STS. Ibbażat fuq il-proposta, ħafna mill-kriterji stipulati fir-Regolament Delegat tal-LCR se jiġu sostitwiti b’referenza għar-Regolament tal-STS. Il-kriterji speċifiċi għal-likwidità (bħalma huma l-kriterji li jirrigwardaw id-daqs tal-ħruġ, it-tipi ta’ skoperturi sottostanti jew il-klassifikazzjoni) se jinżammu.
            
            
               Fl-aħħar nett, huwa propost li jiġu ċċarati wħud mir-regoli eżistenti. 
            
            
               1.3.Valutazzjoni tal-Impatt 
            
            
               Minħabba l-kamp ta’ applikazzjoni llimita l-emendi sostantivi, mhuwiex propost li titwettaq Valutazzjoni tal-Impatt iddettaljata. Analiżi ta’ livell għoli tal-impatt tal-bidliet proposti hija pprovduta hawn taħt.
            
            
               L-impatt tal-bidla proposta fil-flussi ta’ ħruġ u fil-flussi ta’ dħul fuq it-tranżazzjonijiet ta’ riakkwist, ftehimiet ta’ riakkwist invers u swaps kollaterali jenħtieġ li jkun relattivament newtrali jew negliġibbli
                  14
               .
            
            
               Rigward l-impatt tat-trattament ta’ ċerti riżervi f’banek ċentrali, jenħtieġ li jiġi kkontrollat ukoll minħabba li l-ammont ta’ dawk ir-riżervi huwa limitat. Barra minn hekk, l-impatt ikun limitat aktar mis-salvagwardja prevista fil-proposta, jiġifieri li t-trattament ikun limitat għal assi likwidi użati biex ikopru l-flussi tal-ħruġ netti tal-likwidità mġarrbin fil-munita korrispondenti.
            
            
               L-eżenzjoni proposta tad-daqs ta’ ħruġ minimu għal ċerti assi likwidi mhux tal-UE ttejjeb kemxejn il-pożizzjoni tal-likwidità fir-rigward ta’ negozji li mhumiex fl-UE f’livell konsolidat. Id-daqs tat-titjib x’aktarx ikun limitat minħabba li i) l-eżenzjoni proposta kienet, bħala prinċipju
                  15
               , taffettwa biss l-assi likwidi mhux tal-Livell 1 li huma limitati għal massimu ta’ 40 % tar-riżerva ta’ likwidità, ii) l-ammont ta’ assi likwidi li mhumiex fl-UE li jista’ jiġi rikonoxxut ma setax jaqbeż il-flussi tal-ħruġ netti tal-likwidità mġarrbin fil-munita korrispondenti u li jirriżultaw mill-proprjetà sussidjarja ta’ dawn l-assi, u iii) l-assi soġġetti għar-riversjar jeħtieġ li jkunu likwidi skont ir-rekwiżiti tal-UE u ser ikollhom jissodisfaw ir-rekwiżiti ta’ likwidità lokali. 
            
         
         
            
               It-tneħħija tal-kollateral riċevut permezz ta’ tranżazzjonijiet ta’ derivattivi mill-mekkaniżmu tar-riversjar mhux mistennija jkollha impatt daqstant kbir fuq il-livell tal-LCR u l-eżenzjoni introdotta għat-tranżazzjonijiet garantiti mal-BĊE jew mal-bank ċentrali ta’ Stat Membru hija soġġetta għad-deċiżjonijiet tal-awtoritajiet kompetenti. Dan ir-riversjar jitqies biss għall-applikazzjoni tal-limiti fuq l-assi likwidi ta’ kwalità għolja fir-riżerva ta’ likwidità.
            
            
               Rigward l-allinjament mad-definizzjoni ta’ titolizzazzjonijiet STS, l-impatt mistenni jkun pjuttost marġinali hekk kif l-ammont totali ta’ titolizzazzjonijiet miżmuma bħala assi likwidi huwa limitat minħabba l-limitu massimu fuq assi tal-Livell 2B u r-rekwiżiti ta’ diversifikazzjoni.
            
            
               Fl-aħħar nett, l-impatt tal-kjarifiki proposti jista’ jitqies bħala xejn jew negliġibbli.
            
            
               2.KONSULTAZZJONIJIET QABEL L-ADOZZJONI TAL-ATT DELEGAT LI JEMENDA R-REGOLAMENT DELEGAT TAL-LCR
            
            
               Ġew organizzati serje ta’ laqgħat ma’ esperti mill-Istati Membri sabiex jiġu diskussi l-implikazzjonijiet tekniċi tal-abbozzar previst. Għal dawn l-iskambji kien hemm attendenza minn uffiċjali mill-Parlament Ewropew bħala osservaturi, li wrew li huma siewja ħafna sabiex tiġi żgurata s-solidità teknika tal-abbozzar.
            
            
               Barra minn hekk, anki jekk a) il-biċċa l-kbira tal-emendi mhumiex sostantivi (jiġifieri jikkjarifikaw biss regoli eżistenti) u b) il-bidliet sostantivi huma relattivament żgħar, il-Kummissjoni organizzat konsultazzjoni formali mal-partijiet ikkonċernati permezz tal-Portal dwar ir-Regolamentazzjoni Aħjar u kkonsultat il-Grupp ta’ Esperti dwar is-Servizzi Bankarji, il-Pagamenti u l-Assigurazzjoni. Permezz taż-żewġ konsultazzjonijiet il-Kummissjoni rċeviet total ta’ aktar minn 30 tweġiba li wrew li kienu siewja ħafna f’termini ta’ titjib tal-abbozz propost tar-Regolament Delegat. 
            
            
               Bħala riżultat tar-reazzjonijiet riċevuti, xi tibdiliet proposti tneħħew biex jerġgħu lura għad-dispożizzjonijiet eżistenti fir-Regolament Delegat tal-LCR. Tali każ huwa d-definizzjoni ta’ depożiti fil-livell ta’ konsumatur li għalihom parti kbira tal-kummenti li waslu kkritikaw l-introduzzjoni tal-kunċett ta’ “klijenti konnessi” bħala mhux adegwat minn perspettiva tar-riskju tal-likwidità u sfida kbira biex tkun implimentata b’mod partikolari minħabba d-disponibbiltà tad-dejta. Din id-definizzjoni imbagħad tneħħiet mit-test biex ma jiġux duplikati d-definizzjonijiet tas-CRR. B’mod simili, is-setgħa tal-awtoritajiet kompetenti li jirrifjutaw l-inklużjoni fir-riżerva ta’ likwidità ta’ assi ta’ pajjiżi terzi eliġibbli tneħħiet wara kummenti li dan jiżgura applikazzjoni armonizzata tar-rekwiżit tal-LCR f’livell tal-UE u li s-salvagwardji fir-rigward l-inklużjoni tal-assi ta’ pajjiżi terzi fir-riżerva ta’ likwidità kienu diġà suffiċjenti. Barra minn hekk, il-proposta biex tirrikonoxxi assi maħruġin minn entitajiet tas-settur pubbliku ta’ pajjiżi terzi bħala assi tal-Livell 1 taħt ċerti kundizzjonijiet tneħħiet peress li xi kummentaturi indikaw li t-trattament propost ma kienx konformi mal-istandard tal-BCBS u għalhekk kuntrarju għall-intenzjoni ddikjarata biex jiżdied l-allinjament tal-Att Delegat tal-LCR ma’ dak l-istandard. Barra minn hekk, xi tweġibiet indikaw li l-bidliet proposti għat-trattament tal-influss ta’ self promozzjonali ġew estiżi permezz ta’ istituzzjoni ta’ kreditu intermedjarja li tkun qed testendi b’mod sinifikattiv il-kamp ta’ applikazzjoni tat-trattament eżistenti, u li l-estensjoni kienet qiegħda tingħata mingħajr ġustifikazzjoni xierqa. Peress li l-intenzjoni tat-tibdiliet proposti kienet li ma jiġix estiż il-kamp ta' applikazzjoni ta’ trattament, dawn tneħħew ukoll. Bl-istess mod, ir-referenza għall-Artikolu 26 tar-Regolament Delegat tal-LCR relatat mal-flussi interdipendenti fil-kuntest tal-eżenzjoni mil-limitu massimu fuq il-flussi ta’ dħul ma kienx imħassar kif propost inizjalment, hekk kif kummentaturi indikaw li dan jista’ jestendi l-kamp ta’ applikazzjoni tat-trattament b’mod mhux ġustifikabbli. Fl-aħħar nett, l-ispeċifikazzjoni tal-kalkolu tal-fluss ta’ ħruġ f’każ ta’ għadd doppju possibbli tħassret peress li diversi rispondenti indikaw li ma kinitx ċara u li ma kien hemm l-ebda ġustifikazzjoni reali biex tiġi introdotta għal flussi ta’ ħruġ mingħajr dispożizzjoni simili għal flussi ta’ dħul u assi likwidi. 
            
            
               Waslu wkoll reazzjonijiet li waslu għal diversi bidliet li għandhom l-għan li jiċċaraw il-proposta, bħal dwar it-trattament ta’ riżervi miżmuma f’bank ċentrali ta’ pajjiż terz, ta’ ishma u unitajiet ta’ impriżi ta’ investiment kollettiv (CIUs - collective investment undertakings), u ta’ tranżazzjonijiet garantiti u swaps kollaterali. 
            
            
               Mhux il-kummenti kollha li waslu ġew meqjusa. Għadd minnhom proponew bidliet li ma kinux f’konformità mal-għan tal-proposta, jiġifieri li jiġu adottati biss għadd limitat ta’ bidliet sostanzjali tar-Regolament Delegat tal-LCR, prinċipalment biex jiġi allinjat mal-istandard ta’ Basel u biex jiġu kkoreġuti xi kwistjonijiet tekniċi. 
            
            
               3.ELEMENTI ĠURIDIĊI TAL-ATT DELEGAT
            
            
               Minħabba l-ammont limitat ta’ bidliet fir-Regolament Delegat tal-LCR eżistenti, huwa propost li jiġu adottati l-emendi għal dak ir-Regolament minflok test sħiħ ġdid. Dan iżomm l-istruttura tar-Regolament Delegat tal-LCR oriġinali. F’konformità mal-Artikolu 462 tas-CRR, il-Kummissjoni żżomm is-setgħa li tirrevedi r-Regolament Delegat għal perjodu ta’ żmien indeterminat.
            
            
               4.SKEDA TA’ ŻMIEN U PROĊEDURA
            
            
               Wara l-adozzjoni, ir-Regolament Delegat se jkun soġġett għall-iskrutinju tal-Parlament Ewropew u tal-Kunsill.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.7.2018
            
            
               li jemenda r-Regolament Delegat (UE) 2015/61 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta’ Kreditu 
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012
                  161, u b’mod partikolari l-Artikolu 460 tiegħu, 
            
         
         
            
               Billi:
            
            
               (1)Ir-Regolament Delegat tal-Kummissjoni (UE) 2015/61 jenħtieġ li jiġi emendat sabiex jittejjeb l-allinjament ma’ standards internazzjonali u jiffaċilita ġestjoni ta’ likwidità aktar effiċjenti minn istituzzjonijiet ta’ kreditu. 
            
            
               (2)
                  17
               B’mod partikolari, sabiex jittieħed kont adegwat ta’ attivitajiet imwettqa minn istituzzjonijiet ta’ kreditu attivi barra l-Unjoni, kwalunkwe rekwiżit għal daqs ta’ ħruġ minimu applikat għall-assi likwidi miżmumin minn impriża sussidjarja f’pajjiż terz jenħtieġ li jiġi rrinunzjat, sabiex dawn l-assi jistgħu jiġu rikonoxxuti għal skopijiet ta’ konsolidazzjoni. Inkella, l-istituzzjoni prinċipali f’livell konsolidat jista’ jkollha nuqqas ta’ assi likwidi f’livell konsolidat, minħabba li r-rekwiżit ta’ likwidità li jirriżulta minn sussidjarja f’pajjiż terz jiġi inkluż fir-rekwiżit ta’ likwidità konsolidat, filwaqt li l-assi miżmuma minn din is-sussidjarja sabiex tissodisfa r-rekwiżit ta’ likwidità tagħha fil-pajjiż terz jiġu esklużi mir-rekwiżit ta’ likwidità konsolidat. Madankollu, l-assi ta’ impriża sussidjarja f’pajjiż terz jenħtieġ li jiġu rikonoxxuti biss sal-livell ta’ flussi ta’ ħruġ netti ta’ likwidità taħt tensjoni imġarrba fl-istess munita bħall-munita li fiha huma denominati u l-assi li jirriżultaw minn dik sussidjarja partikolari. Barra minn hekk, kif għal kwalunkwe assi oħra ta’ pajjiż terz, jenħtieġ li l-assi jiġu rikonoxxuti biss jekk jikkwalifikaw bħala assi likwidi skont il-liġi nazzjonali tal-pajjiż terz inkwistjoni. 
            
            
               (3)Huwa rikonoxxut li banek ċentrali jistgħu jipprovdu likwidità fil-munita tagħhom stess u li l-klassifikazzjoni tal-kreditu ta’ banek ċentrali hija inqas rilevanti għall-finijiet ta’ likwidità milli għall-finijiet ta’ solvenza. Bħala riżultat, u sabiex ir-regoli fir-Regolament Delegat (UE) 2015/61 jiġu allinjati aktar mill-qrib mal-istandard internazzjonali u biex jipprovdu kundizzjonijiet ekwi għal istituzzjonijiet ta’ kreditu attivi internazzjonalment, ir-riżervi miżmuma minn sussidjarja jew fergħa ta' pajjiż terz ta’ istituzzjoni ta’ kreditu tal-Unjoni fil-bank ċentrali ta' pajjiż terz li mhux assenjat valutazzjoni tal-kreditu tal-ewwel skala tal-kwalità tal-kreditu minn istituzzjoni ta’ valutazzjoni tal-kreditu esterna innominata, jenħtieġ li tkun eliġibbli bħala assi likwidi tal-ewwel livell fejn jiġu sodisfatti ċerti kundizzjonijiet. Speċifikament, dawk ir-riservi għandhom ikunu eliġibbli meta l-istituzzjoni ta’ kreditu tkun tista' tirtirahom fi kwalunkwe ħin waqt perjodi ta’ tensjoni u, barra minn hekk, il-kundizzjonijiet għall-irtirar tagħhom ikunu speċifikati fi ftehim bejn l-awtorità superviżorja tal-pajjiż terz u l-bank ċentrali fejn ir-riservi huma miżmuma jew fir-regoli applikabbli tal-pajjiż terz. Madankollu, jenħtieġ li dawk ir-riżervi ikunu jistgħu jiġu rikonoxxuti bħala assi ta’ livell 1 biss biex ikopru flussi ta’ ħruġ netti ta’ likwidità taħt tensjoni mġarrba fl-istess munita bħal dik li fiha r-riżervi huma denominati. 
            
            
               (4)Huwa xieraq li jittieħed kont tar-Regolament (UE) 2017/2402 tal-Parlament Ewropew u tal-Kunsill
                  18
               . Dak ir-Regolament fih kriterji sabiex jiġi determinat jekk titolizzazzjoni tistax tinħatar bħala titolizzazzjoni sempliċi, trasparenti u standardizzata (‘STS’). Peress li dawk il-kriterji jiżguraw li titolizzazzjonijiet STS huma ta’ kwalità għolja, jenħtieġ li dawn jintużaw ukoll biex jiddeterminaw liema titolizzazzjonijiet huma li jingħaddu bħala assi likwidi ta’ kwalità għolja għall-kalkolu tar-rekwiżit ta’ kopertura tal-likwidità. Għalhekk it-titolizzazzjonijiet jenħtieġ li jkunu eliġibbli bħala assi tal-livell 2B skont ir-Regolament Delegat (UE) Nru 2015/61 jekk jissodisfaw ir-rekwiżiti kollha stipulati fir-Regolament (UE) 2017/2402, minbarra l-kriterji l-oħrajn li diġà huma speċifikati fir-Regolament Delegat (UE) Nru 2015/61, li huma speċifiċi għall-karatteristiċi tal-likwidità tagħhom. 
            
            
               (5)Jenħtieġ li l-implimentazzjoni tar-Regolament Delegat (UE) 2015/61 ma ttellifx it-trażmissjoni effettiva tal-politika monetarja għall-ekonomija. Tranżazzjonijiet mal-BĊE jew il-bank ċentrali ta’ Stat Membru jista’ jkun mistenni li jkunu estiżi taħt kundizzjonijiet ta’ tensjoni qawwija. Għalhekk jenħtieġ li jkun possibbli għall-awtoritajiet kompetenti biex iwarrbu l-mekkaniżmu ta’ riversjar għall-kalkolu tar-riżerva ta’ likwidità fil-każ ta’ tranżazzjonijiet garantiti mal-BĊE jew il-bank ċentrali ta’ Stat Membru fejn it-tranżazzjonijiet li jinvolvu assi likwidi ta’ kwalità għolja fuq mill-inqas vjaġġ wieħed ta’ kull tranżazzjoni u huma mistennija li jimmaturaw fi żmien it-30 jum kalendarju li jkun imiss. Madankollu, qabel ma jagħtu eżenzjoni, jenħtieġ li l-awtoritajiet kompetenti jkunu meħtieġa jikkonsultaw mal-bank ċentrali li jkun il-kontroparti għat-tranżazzjoni, u wkoll mal-BĊE jekk dak il-bank ċentrali huwiex bank ċentrali tal-Eurosistema. Barra minn hekk, jenħtieġ li r-rinunzja tkun soġġetta għal salvagwardji xierqa sabiex jiġu evitati opportunitajiet ta’ arbitraġġ regolatorju possibbli jew inċentivi ħżiena għall-istituzzjonijiet ta’ kreditu. Fl-aħħar nett, sabiex ir-regoli tal-Unjoni jiġu allinjati aktar mill-qrib mal-istandard internazzjonali stabbilit mill-BVBS, il-kollateral riċevut permezz tat-tranżazzjonijiet derivattivi jenħtieġ li jitneħħa mill-mekkaniżmu ta’ riversjar. 
            
            
               (6)Barra minn hekk, it-trattament tar-rati tal-fluss ta’ ħruġ u tal-fluss ta’ dħul għall-ftehimiet ta’ riakkwist (repos), għall-ftehimiet ta’ riakkwist invers (reverse repos) u għall-iswaps kollaterali jenħtieġ li jkun allinjat kompletament mal-approċċ fl-istandard internazzjonali għall-proporzjon tal-kopertura tal-likwidità stabbilit mill-Kumitat ta’ Basel dwar is-Superviżjoni Bankarja (‘BCBS’, Basel Committee on Banking Supervision). B’mod speċifiku, il-kalkolu tal-flussi ta’ ħruġ ta’ flus jenħtieġ li jkun marbut direttament mar-rata ta’ prolungazzjoni tat-tranżazzjoni (allinjata mat-telf impost fuq il-kollateral ipprovdut applikat għall-obbligazzjoni tal-flus, bħal fl-istandard tal-BCBS) minflok mal-valur tal-likwidità tal-kollateral sottostanti. 
            
            
               (7)Minħabba interpretazzjonijiet diverġenti li tfaċċaw, huwa importanti li jiġu ċċarati diversi dispożizzjonijiet tar-Regolament Delegat (UE) 2015/61, b’mod partikolari rigward l-issodisfar tar-rekwiżit ta’ kopertura tal-likwidità; l-eliġibbiltà fil-bafer ta’ assi inklużi f’pula disponibbli għall-ksib ta’ finanzjament taħt linji mħaddma mill-bank ċentrali, ta’ CIUs u ta’ depożiti u finanzjament ieħor f’netwerks kooperattivi u skemi ta’ protezzjoni istituzzjonali; il-kalkolu ta’ flussi ta' ħruġ ta’ likwidità addizzjonali għal prodotti u servizzi oħrajn; l-għoti ta’ trattament preferenzjali għal faċilitajiet ta’ kreditu u ta’ likwidità intragrupp; it-trattament ta’ pożizzjoni qasira; u r-rikonoxximent ta’ flejjes dovuti minn titoli li jimmaturaw fit-30 jum kalendarju li jmiss, 
            
            
               (8)Għaldaqstant ir-Regolament Delegat (UE) 2015/61 jenħtieġ li jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat tal-Kummissjoni (UE) 2015/61 huwa emendat kif ġej:
            
            
               (1)fl-Artikolu 2(3), il-punt (a) hu ssostitwit b’dan li ġej:
            
            
               ʽ(a)l-assi ta’ pajjiżi terzi miżmumin minn impriża sussidjarja f’pajjiż terz tista’ tiġi rikonoxxuta bħala assi likwidi għall-finijiet tal-konsolidazzjoni meta jikkwalifikaw bħala assi likwidi skont il-liġi nazzjonali tal-pajjiż terz li jistabbilixxu r-rekwiżit ta’ kopertura tal-likwidità u jekk jissodisfaw waħda mill-kundizzjonijiet li ġejjin:
            
            
               (i)l-assi jissodisfaw ir-rekwiżiti kollha stipulati fit-Titolu II ta’ dan ir-Regolament;
            
            
               (ii)l-assi jonqsu milli jissodisfaw ir-rekwiżit speċifiku stabbilit fit-Titolu II ta’ dan ir-Regolament fir-rigward id-daqs tal-ħruġ tagħhom iżda jintlaħqu r-rekwiżiti kollha l-oħra stipulati hemmhekk. 
            
            
               L-assi rikonoxxibbli bis-saħħa tal-punt (ii) jistgħu jiġu rikonoxxuti biss sal-ammont tal-flussi ta’ ħruġ netti tal-likwidità taħt kundizzjonijiet ta’ tensjoni mġarrba f’munita partikolari li fiha jkunu denominati u li jirriżultaw minn din l-istess impriża sussidjarja;”; 
            
            
               (2)L-Artikolu 3 jiġi emendat kif ġej: 
            
            
               (a)jitħassru l-punti (8) u (9); 
            
            
               (b)il-punt (11) jiġi sostitwit b’dan li ġej:
            
         
         
            
               ʽ11.‘tensjoni’ tfisser deterjorament f’daqqa jew severa fil-pożizzjoni ta’ solvenza jew likwidità ta’ istituzzjoni ta’ kreditu minħabba bidliet fil-kundizzjonijiet tas-suq jew fatturi idjosinkratiċi li b’riżultat tagħhom jista’ jkun hemm riskju sinifikanti li l-istituzzjoni ta’ kreditu ma tibqax kapaċi tissodisfa l-impenji tagħha hekk kif isiru dovuti fit-30 jum li jkun imiss tal-kalendarju; ʼ; 
            
            
               (3)L-Artikolu 4 jiġi emendat kif ġej:
            
            
               (a)il-paragrafu 5 jiġi ssostitwit b’dan li ġej: 
            
            
               ʽ5.L-istituzzjonijiet ta’ kreditu għandhom jikkalkolaw u jimmonitorjaw il-proporzjon tal-kopertura tal-likwidità tagħhom fil-munita tar-rapportar għall-entrati kollha, irrispettivament mid-denominazzjoni tal-munita attwali tagħhom. 
            
            
               Barra minn hekk, l-istituzzjonijiet ta’ kreditu għandhom jikkalkolaw u jimmonitorjaw il-proporzjon tal-kopertura tal-likwidità tagħhom għal ċerti entrati kif ġej:
            
            
               (a)għal entrati li huma soġġetti għal rapportar separat f’munita għajr il-munita tar-rapportar skont l-Artikolu 415(2) tar-Regolament (UE) Nru 575/2013, l-istituzzjonijiet ta’ kreditu għandhom separatament jikkalkulaw u jissorveljaw il-proporzjon ta’ kopertura tal-likwidità tagħhom f’valuta oħra; 
            
            
               (b)għal entrati denominati fil-munita tar-rapportar fejn l-ammont aggregat tal-obbligazzjonijiet denominati f’muniti li mhumiex il-munita tar-rapportar ikun daqs jew jaqbeż il-5 % tal-obbligazzjonijiet totali tal-istituzzjoni ta’ kreditu, minbarra l-kapital regolatorju u l-entrati li ma jidhrux fuq il-karta bilanċjali, istituzzjonijiet ta’ kreditu se jikkalkulaw u jimmonitorjaw separatament il-proporzjon tal-kopertura tal-likwidità tagħhom fil-munita tar-rapportar. 
            
            
               L-istituzzjonijiet ta’ kreditu għandhom jirrapportaw il-proporzjon tal-kopertura tal-likwidità lill-awtorità kompetenti tagħhom f’konformità mar-Regolament ta’ Implimentazzjoni tal-Kummissjoni (UE) Nru 680/2014.’; 
            
            
               (c)jiżdied il-paragrafu 6 li ġej:
            
            
               ʽ6.L-istituzzjonijiet ta' kreditu se jaċċertaw li ma jkun hemm l-ebda għadd doppju ta’ assi likwidi, flussi ta’ dħul u flussi ta’ ħruġ. 
            
            
               (4)L-Artikolu 7 jiġi emendat kif ġej:
            
            
               (a)il-paragrafu 2 jiġi ssostitwit b’dan li ġej:
            
            
               ʽ2.
                     L-assi għandhom ikunu proprjetà, dritt, intitolament jew interess, miżmuma mill-istituzzjoni ta’ kreditu, jew inklużi f’aggregazzjoni msemmija fil-punt (a), u ħielsa minn kull gravami. Għal dawk il-finijiet, assi jitqies li ma jkunx gravat meta ma jkun soġġett għall-ebda restrizzjoni legali, kuntrattwali, regolatorja jew restrizzjoni oħra li żżomm lill-istituzzjoni ta’ kreditu milli tillikwida, tbiegħ, tittrasferixxi, tassenja jew, b’mod ġenerali, tiddisponi mill-assi permezz ta’ bejgħ dirett jew ftehim ta’ riakkwist fi żmien it-30 jum kalendarju li jkun imiss. L-assi li ġejjin għandhom jitqiesu li mhumiex gravati:
            
            
               (a)l-assi inklużi f’aggregazzjoni li huma disponibbli għal użu immedjat bħala kollateral sabiex jinkiseb finanzjament addizzjonali taħt linji ta’ kreditu impenjati iżda li għadhom mhumiex iffinanzjati disponibbli għall-istituzzjoni ta’ kreditu jew, jekk l-aggregazzjoni titħaddem minn bank ċentrali, taħt linji ta’ kreditu mhux impenjati u li għadhom mhumiex iffinanzjati disponibbli għall-istituzzjoni ta’ kreditu. Dan il-punt għandu jinkludi l-assi mqiegħda minn istituzzjoni ta’ kreditu mal-istituzzjoni ċentrali f’netwerk kooperattiv jew fi skema ta’ protezzjoni istituzzjonali. L-istituzzjonijiet ta’ kreditu għandhom jassumu li l-assi fl-aggregazzjoni huma aggravati f’ordni ta’ likwidità li tiżdied abbażi tal-klassifikazzjoni tal-likwidità stabbilita fil-Kapitolu 2, li tibda bl-assi li mhumiex eliġibbli għar-riżerva ta’ likwidità; 
            
            
               (b)l-assi li l-istituzzjoni ta’ kreditu tkun irċeviet bħala kollateral għall-finijiet ta’ mitigazzjoni tar-riskju ta’ kreditu fi ftehim ta’ riakkwist invers jew titoli li jiffinanzjaw it-tranżazzjonijiet u li l-istituzzjoni ta’ kreditu tista’ tiddisponi minnhom.’;
            
            
               (b)il-paragrafu 4 jiġi emendat kif ġej:
            
            
               (i)il-punt (a) huwa sostitwit b’dan li ġej:
            
            
               ʽ(a)istituzzjoni ta’ kreditu oħra, sakemm ma tiġix issodisfata waħda jew aktar mill-kundizzjonijiet li ġejjin:
            
            
               (i)l-emittent huwa entità tas-settur pubbliku msemmija fil-punt (c) tal-Artikolu 10(1) jew fil-punt (a) jew (b) tal-Artikolu 11(1);
            
            
               (ii)l-assi huwa bond kopert imsemmi fil-punt (f) tal-Artikolu 10(1) jew fil-punt (c) jew (d) tal-Artikolu 11(1) jew fil-punt (e) tal-Artikolu 12(1);
            
         
         
            
               (iii)l-assi jappartjeni għall-kategorija deskritta fil-punt (e) tal-Artikolu 10(1);’;
            
            
               (ii)il-punt (g) jiġi sostitwit b’dan li ġej:
            
            
               ʽ(g)kwalunkwe entità oħra li twettaq waħda jew aktar mill-attivitajiet elenkati fl-Anness I għad-Direttiva 2013/36/UE bħala n-negozju ewlieni tagħha. Għall-finijiet ta’ dan l-Artikolu, l-SSPEs għandhom jitqiesu li mhumiex inklużi mal-entitajiet imsemmija f’dan il-punt.’;
            
            
               (c)fil-paragrafu 7, il-punt (aa) li ġej huwa mdaħħal:
            
            
               ʽ(aa)l-iskoperturi għall-gvernijiet ċentrali msemmija fil-punt (d) tal-Artikolu 10(1);’; 
            
            
               (5)L-Artikolu 8 jiġi emendat kif ġej:
            
            
               (a)fil-paragrafu 1, il-punt (a) tat-tieni subparagrafu huwa ssostitwit b’dan li ġej:
            
            
               ʽ(ii) l-iskoperturi għall-gvernijiet ċentrali msemmija fil-punti (b) u (d) tal-Artikolu 10(1);’; 
            
            
               (b)fil-paragrafu 3, il-punt (b) huwa ssostitwit b'dan li ġej:
            
            
               ʽ(b)
                     l-implimentazzjoni ta’ sistemi u kontrolli interni li jagħtu lill-funzjoni ta’ ġestjoni tal-likwidità kontroll operattiv effettiv sabiex timmonetizza l-holdings ta’ assi likwidi fi kwalunke ħin fil-perjodu ta’ tensjoni ta’ 30 jum kalendarju u sabiex ikun hemm aċċess għall-fondi kontinġenti mingħajr ma jkun hemm kunflitt dirett ma’ strateġiji tan-negozju jew tal-ġestjoni tar-riskji eżistenti. B’mod partikolari, assi ma għandux jiġi inkluż fir-riżerva ta’ likwidità meta l-monetizzazzjoni tal-assi mingħajr sostituzzjoni tul il-perjodu ta’ tensjoni ta’ 30 jum kalendarju tneħħi ħeġġ li joħloq pożizzjoni ta’ riskju miftuħa li teċċedi l-limiti interni tal-istituzzjoni ta’ kreditu;’;
            
            
               (6)L-Artikolu 10 jiġi emendat kif ġej:
            
            
               (a)fil-punt (b) tal-paragrafu 1, il-punt (iii) jiġi sostitwit b’dan li ġej:
            
            
               “(iii)
                     riżervi miżmumin mill-istituzzjoni ta' kreditu f'bank ċentrali msemmi fil-punti (i) u (ii) dment li din l-istituzzjoni ta' kreditu jkollha permess tirtira t-tali riżervi fi kwalunkwe ħin waqt il-perjodi ta' tensjoni u l-kundizzjonijiet għat-tali prelevament ikunu ġew speċifikati fi ftehim bejn l-awtorità kompetenti rilevanti tal-istituzzjoni ta’ kreditu u l-bank ċentrali fejn qed jinżammu r-riżervi, jew fir-regoli applikabbli tal-pajjiż terz;
            
            
               Għall-finijiet ta’ dan il-punt, għandu japplika dan li ġej: 
            
            
               –fejn ir-riżervi jkunu miżmuma minn istituzzjoni ta’ kreditu sussidjarja, il-kundizzjonijiet għall-irtirar għandhom jiġu speċifikati fi ftehim bejn l-Istat Membru jew l-awtorità kompetenti tal-pajjiż terz tal-istituzzjoni ta’ kreditu sussidjarja u l-bank ċentrali fejn ir-riżervi jkunu miżmuma, jew fir-regoli applikabbli fil-pajjiż terz, kif applikabbli;
            
            
               –fejn ir-riżervi jkunu miżmuma minn fergħa, il-kundizzjonijiet għall-irtirar għandhom jiġu speċifikati fi ftehim bejn l-awtorità kompetenti tal-Istat Membru jew tal-pajjiż terz fejn tinsab il-fergħa u l-bank ċentrali fejn ir-riżervi jkunu miżmuma, jew fir-regoli applikabbli fil-pajjiż terz, kif applikabbli;’; 
            
            
               (b)il-punt (d) tal-paragrafu 1 jiġi sostitwit b’dan li ġej: 
            
            
               ʽ(d)
                     l-assi li ġejjin:
            
            
               (i)l-assi li jirrappreżentaw pretensjonijiet fuq jew garantiti mill-gvern ċentrali jew mill-bank ċentrali ta’ pajjiż terz li ma jiġix assenjat klassifikazzjoni tal-ewwel skala tal-kwalità tal-kreditu tal-mertu tal-kreditu minn ECAI nominata f’konformità mal-Artikolu 114(2) tar-Regolament (UE) Nru 575/2013; 
            
            
               (ii)riżervi miżmumin mill-istituzzjoni ta' kreditu f'bank ċentrali msemmi fil-punt (i), dment li din l-istituzzjoni ta' kreditu jkollha permess tirtira dawn ir-riżervi fi kwalunkwe ħin waqt il-perjodi ta' tensjoni u l-kundizzjonijiet għat-tali prelevament ikunu ġew speċifikati jew fi ftehim bejn l-awtoritajiet kompetenti rilevanti tal-pajjiż terz u l-bank ċentrali fejn qed jinżammu r-riżervi, jew fir-regoli applikabbli tal-pajjiż terz. 
            
         
         
            
               Għall-finijiet tal-punt (ii), għandu japplika dan li ġej:
            
            
               –fejn ir-riżervi jkunu miżmuma minn istituzzjoni ta’ kreditu sussidjarja, il-kundizzjonijiet għall-irtirar għandhom jiġu speċifikati fi ftehim bejn l-awtorità kompetenti tal-pajjiż terz tal-istituzzjoni ta’ kreditu sussidjarja u l-bank ċentrali fejn ir-riżervi jkunu miżmuma, jew fir-regoli applikabbli fil-pajjiż terz;
            
            
               –fejn ir-riżervi jkunu miżmuma minn fergħa, il-kundizzjonijiet għall-irtirar għandhom jiġu speċifikati fi ftehim bejn l-awtorità kompetenti tal-pajjiż terz fejn tinsab il-fergħa u l-bank ċentrali fejn ir-riżervi jkunu miżmuma, jew fir-regoli applikabbli fil-pajjiż terz.
            
            
               L-ammont aggregat ta’ assi li jaqgħu taħt il-punti (i) u (ii) tal-ewwel subparagrafu u denominati f’munita partikolari li l-istituzzjoni ta’ kreditu tista’ tirrikonoxxi bħala assi ta’ livell 1 ma għandux jaqbeż l-ammont ta’ tensjoni tal-flussi ta’ ħruġ tal-likwidità netti mġarrba taħt tensjoni mill-istituzzjoni ta’ kreditu mġarrbin fl-istess munita. 
            
            
               Barra minn hekk, fejn parti jew l-assi kollha li jaqgħu taħt il-punti (i) u (ii) tal-ewwel subparagrafu huma denominati f’munita li mhijiex il-munita domestika tal-pajjiż terz inkwistjoni, l-istituzzjoni ta’ kreditu tista’ tirrikonoxxi biss dawk l-assi bħala assi ta’ livell 1 sa ammont ugwali għall-ammont tal-flussi ta’ ħruġ tal-likwidità netta ta’ tensjoni tal-istituzzjoni ta’ kreditu mġarrba f’dik il-munita barranija li tikkorrispondi għall-operazzjonijiet tal-istituzzjoni ta’ kreditu fil-ġuriżdizzjoni fejn jkun qed jittieħed ir-riskju tal-likwidità;”; 
            
            
               (c)fil-punt (f) tal-paragrafu 1, il-punt (ii) huwa sostitwit b'dan li ġej:
            
            
               “l-iskoperturi għall-istituzzjonijiet fil-pula ta’ kopertura jissodisfaw il-kundizzjonijiet stipulati fl-Artikolu 129(1)(c) tar-Regolament (UE) Nru 575/2013 jew, fejn l-awtorità kompetenti tkun tat eżenzjoni parzjali msemmija fl-aħħar subparagrafu tal-Artikolu 129(1) tar-Regolament (UE) Nru 575/2013, il-kundizzjonijiet msemmija f’dak is-subparagrafu;”; 
            
            
               (d)il-paragrafu 2 jiġi ssostitwit b’dan li ġej:
            
            
               ʽ2.Il-valur tas-suq tal-bonds koperti ta’ kwalità għolja ħafna msemmija fil-punt (f) tal-paragrafu 1 għandu jkun soġġett għal telf impost ta’ mill-inqas 7 %. Ħlief għal kif inhu speċifikat fir-rigward tal-ishma u l-unitajiet fis-CIUs fil-punti (b) u (c) tal-Artikolu 15(2), ma għandu jkun meħtieġ ebda telf impost fuq il-valur tal-assi tal-livell 1 li jifdal.’; 
            
            
               (7)L-Artikolu 11 jiġi emendat kif ġej:
            
            
               (a)fil-punt (c) tal-paragrafu 1, il-punt (ii) jinbidel b’dan li ġej:
            
            
               ʽ(ii)“l-iskoperturi għall-istituzzjonijiet fil-pula ta’ kopertura jissodisfaw il-kundizzjonijiet stipulati fl-Artikolu 129(1)(c) tar-Regolament (UE) Nru 575/2013 jew, fejn l-awtorità kompetenti tkun tat eżenzjoni parzjali msemmija fl-aħħar subparagrafu ta’ l-Artikolu 129(1) tar-Regolament (UE) Nru 575/2013, il-kundizzjonijiet msemmija f’dak is-subparagrafu;”; 
            
            
               (a)fil-punt (d) tal-paragrafu 1, il-punt (iv) jinbidel b’dan li ġej:
            
            
               ʽ(iv)
                     “l-iskoperturi għall-istituzzjonijiet fil-pula ta’ kopertura jissodisfaw il-kundizzjonijiet stipulati fl-Artikolu 129(1)(c) tar-Regolament (UE) Nru 575/2013 jew, fejn l-awtorità kompetenti tkun tat eżenzjoni parzjali msemmija fl-aħħar subparagrafu ta’ l-Artikolu 129(1) tar-Regolament (UE) Nru 575/2013, il-kundizzjonijiet msemmija f’dak is-subparagrafu;”; 
            
            
               (8)L-Artikolu 13 jiġi emendat kif ġej:
            
            
               (a)il-paragrafu 1 jiġi ssostitwit b’dan li ġej:
            
            
               ʽ1.L-iskoperturi fil-forma ta’ titoli garantiti b’assi msemmija fl-Artikolu 12(1)(a) għandhom jikkwalifikaw bħala titolizzazzjonijiet tal-livell 2B fejn jiġu sodisfatti l-kundizzjonijiet li ġejjin:
            
            
               (a)id-deżinjazzjoni “STS” jew “sempliċi, trasparenti u standardizzata”, jew deżinjazzjoni li tirreferi direttament jew indirettament għal dawk it-termini, hi permessa li tintuża għat-titolizzazzjoni b’konformità mar-Regolament (UE) 2017/2402 tal-Parlament Ewropew u tal-Kunsill * u qed tiġi użata b’dan il-mod;
            
            
               (b)il-kriterji stabbiliti fil-paragrafu 2 u l-paragrafi 10 sa 13 ta’ dan l-Artikolu jiġu ssodisfatti.
            
            
               ________________________________________________________
            
         
         
            
               *Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012, (ĠU L 347, 28.12.2017, p. 35).”;
            
            
               (b)il-paragrafu 2 huwa emendat kif ġej:
            
            
               (i)il-punti (a) u (b) huwa sostitwit b’dan li ġej:
            
            
               (a)‘il-pożizzjoni tiġi assenjata valutazzjoni tal-ewwel skala tal-kwalità tal-kreditu minn ECAI nominata skont l-Artikolu 264 tar-Regolament (UE) Nru 575/2013 jew ta' skala ekwivalenti tal-kwalità tal-kreditu fil-każ ta' valutazzjoni tal-kreditu ta' terminu qasir;
            
            
               (b)‘il-pożizzjoni hija fl-aktar segment jew segmenti ta' titolizzazzjoni superjuri u għandha l-ħin kollu l-ogħla livell ta' superjorità matul il-ħajja kontinwa tat-tranżazzjoni. Għal dawn il-finijiet, segment jitqies li jkun l-aktar superjuri meta wara l-għoti ta' avviż ta' infurzar u, fejn applikabbli, avviż ta' aċċelerazzjoni, is-segment ma jkunx subordinat għal segmenti oħrajn tal-istess tranżazzjoni ta' titolizzazzjoni jew skema fir-rigward tar-riċevuta ta' pagamenti prinċipali u tal-imgħax, mingħajr ma jitqiesu l-ammonti dovuti taħt kuntratti derivati minn rati tal-imgħax jew muniti, tariffi jew pagamenti oħrajn simili skont l-Artikolu 242(6) tar-Regolament (UE) Nru 575/2013;
            
            
               (ii)il-punti (c) sa (f) u l-punti (h) sa (k) għandhom jitħassru;
            
            
               (iii)il-punt (g) huwa emendat kif ġej:
            
            
               (a)il-kliem introduttorju jiġi sostitwit b’dan li ġej:
            
            
               ‘il-pożizzjoni ta’ titolizzazzjoni hija sostnuta minn aggregazzjoni ta’ skoperturi sottostanti u dawk l-iskoperturi sottostanti jew jappartjenu kollha kemm huma għal waħda biss mis-subkategoriji li ġejjin jew inkella jikkonsistu f’kombinazzjoni ta’ self residenzjali msemmi fil-punt (i) u self residenzjali msemmi fil-punt (ii):’;
            
            
               (b)il-punt (iv) jiġi sostitwit b’dan li ġej:
            
            
               ʽ(iv)
                     self għal karozzi u lokazzjonijiet lil mutwatarji jew lokatarji stabbiliti jew residenti fi Stat Membru. Għal dawn il-finijiet, self għal karozzi jew lokazzjonijiet se jinkludu self jew lokazzjonijiet għall-finanzjament ta’ vetturi bil-mutur jew trejlers kif definiti fil-punti (11) u (12) tal-Artikolu 3 tad-Direttiva 2007/46/KE tal-Parlament Ewropew u tal-Kunsill**, tratturi agrikoli jew forestali msemmija fir-Regolament (UE) Nru 167/2013 tal-Parlament Ewropew u tal-Kunsill***, muturi b’żewġ roti jew triċikli bil-mutur imsemmija fir-Regolament (UE) Nru 168/2013 tal-Parlament Ewropew u tal-Kunsill**** jew vetturi bil-katina msemmija fil-punt (c) tal-Artikolu 2(2) tad-Direttiva 2007/46/KE. Tali self jew lokazzjonijiet jistgħu jinkludu prodotti anċillari ta’ assigurazzjoni u servizz jew partijiet addizzjonali ta’ vetturi u, fil-każ ta’ lokazzjonijiet, il-valur residwu tal-vetturi mogħtija b’lokazzjoni. Is-self u l-lokazzjonijiet kollha fl-aggregazzjoni għandhom ikunu garantiti bi ħlas jew titolu tal-ogħla klassifikazzjoni fuq il-vettura jew garanzija xierqa favur l-SSPE, bħal provvediment ta’ ritenzjoni tat-titolu;
            
            
               _______________
            
            
               **Id-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU L 263, 9.10.2007, p. 1).
            
            
               ***Ir-Regolament (UE) Nru 167/2013 tal-Parlament Ewropew u tal-Kunsill tal-5 ta' Frar 2013 dwar l-approvazzjoni u s-sorveljanza tas-suq ta' vetturi għall-agrikoltura u għall-forestrija (ĠU L 60, 2.3.2013, p. 1).
            
            
               ****Ir-Regolament (UE) Nru 168/2013 tal-Parlament Ewropew u tal-Kunsill tal-15 ta' Jannar 2013 dwar l-approvazzjoni u s-sorveljanza tas-suq ta' vetturi b'żewġ jew tliet roti u kwadriċikli (ĠU L 60, 2.3.2013, p. 52).
            
            
               (c)jitħassru l-paragrafi 3 sa 9;
            
            
               (9)L-Artikolu 15 jiġi emendat kif ġej:
            
            
               (a)fil-paragrafu 3, il-punt (b) huwa ssostitwit b'dan li ġej:
            
            
               ʽ(b)fejn l-istituzzjoni ta’ kreditu ma tkunx konxja mill-iskoperturi sottostanti tas-CIU, hi għandha tassumi, għall-finijiet li jiġi ddeterminat il-livell ta’ likwidità tal-assi sottostanti u għall-finijiet ta’ assenjazzjoni tat-telf impost xieraq għal dawk l-assi, li s-CIU tinvesti f’assi likwidi, sal-ammont massimu permess fil-mandat tagħha, fl-istess ordni axxendenti bħala assi likwidi huma kklassifikati għall-finijiet tal-paragrafu 2, li jibdew mal-assi msemmija fil-punt (h) tal-paragrafu 2 u axxendenti sakemm jintlaħaq il-limitu massimu totali tal-investimentʼ; 
            
            
               (b)fil-paragrafu 4, jiżdied is-subparagrafu li ġej:
            
         
         
            
               ‘Il-korrettezza tal-kalkoli magħmula mill-istituzzjoni depożitorja jew mill-kumpannija tal-ġestjoni tas-CIU meta jiddeterminaw il-valur tas-suq u t-telf impost għal ishma jew unitajiet f’CIUs għandha tiġi kkonfermata minn awditur estern, mill-inqas darba fis-sena.ʼ; 
            
            
               (10)L-Artikolu 16 jinbidel b'dan li ġej:
            
            
               ‘Artikolu 16
               Depożiti u finanzjament ieħor f’netwerks kooperattivi u fi skemi ta’ protezzjoni istituzzjonali
            
            
               1.Meta istituzzjoni ta’ kreditu tkun tappartjeni għal skema ta’ protezzjoni istituzzjonali tat-tip imsemmi fl-Artikolu 113(7) tar-Regolament (UE) Nru 575/2013, għal netwerk li jkun eliġibbli għall-eżenzjoni prevista fl-Artikolu 10 ta’ dak ir-Regolament jew għal netwerk kooperattiv fi Stat Membru, id-depożiti liberi li l-istituzzjoni ta’ kreditu żżomm mal-istituzzjoni ċentrali jistgħu jiġu ttrattati bħala assi likwidi, sakemm l-istituzzjoni ċentrali li tirċievi d-depożiti ma tittrattahomx bħala depożiti operattivi. Fejn id-depożiti jiġu ttrattati bħala assi likwidi, huma għandhom jiġu ttrattati f’konformità ma’ waħda mid-dispożizzjonijiet li ġejjin:
            
            
               (a)meta, f’konformità mal-liġi nazzjonali jew mad-dokumenti legalment vinkolanti li jirregolaw l-iskema jew in-netwerk, l-istituzzjoni ċentrali tkun obbligata li żżomm jew tinvesti d-depożiti f’assi likwidi ta’ livell speċifikat jew kategorija speċifikata, id-depożiti għandhom jiġu ttrattati bħala assi likwidi ta’ dak l-istess livell jew dik l-istess kategorija f’konformità ma’ dan ir-Regolament;
            
            
               (b)meta l-istituzzjoni ċentrali ma tkunx obbligata li żżomm jew tinvesti d-depożiti f’assi likwidi ta’ livell speċifikat jew kategorija speċifikata, id-depożiti għandhom jiġu ttrattati bħala assi tal-livell 2B f’konformità ma’ dan ir-Regolament u l-ammont pendenti tagħhom għandu jkun soġġett għal telf impost minimu ta’ 25 %.
            
            
               2.Meta, skont il-liġi ta’ Stat Membru jew id-dokumenti legalment vinkolanti li jirregolaw wieħed min-netwerks jew waħda mill-iskemi deskritti fil-paragrafu 1, l-istituzzjoni ta’ kreditu jkollha aċċess fi żmien 30 jum kalendarju għal finanzjament tal-likwidità mhux prelevat mill-istituzzjoni ċentrali jew minn istituzzjoni oħra fl-istess netwerk jew skema, dan il-finanzjament għandu jiġi ttrattat bħala assi tal-livell 2B, sakemm ma jkunx kollateralizzat minn assi likwidi u ma jkunx ittrattat f’konformità mad-dispożizzjonijiet tal-Artikolu 34. Għandu jiġi applikat telf impost minimu ta’ 25 % għall-ammont ta’ kapital impenjat mhux prelevat tal-finanzjament tal-likwidità.’;
            
            
               (11)L-Artikolu 17 jiġi emendat kif ġej:
            
            
               (a)il-paragrafu 2 jiġi ssostitwit b’dan li ġej:
            
            
               ʽ2. Ir-rekwiżiti stipulati fil-paragrafu 1 jiġu applikati wara l-aġġustament għall-impatt fuq l-istokk tal-assi likwidi ta' finanzjament sikur, self garantit jew tranżazzjonijiet ta' swaps kollaterali li jużaw assi likwidi f’mill-inqas stadju wieħed tat-tranżazzjoni fejn dawn it-tranżazzjonijiet jimmaturaw fi żmien 30 jum kalendarju, wara li jitnaqqas kull telf impost applikabbli u dment li l-istituzzjoni ta' kreditu tkun konformi mar-rekwiżiti operattivi stabbiliti fl-Artikolu 8.
            
            
               (b)jiżdied il-paragrafu 4 li ġej:
            
            
               ‘4. L-awtorità kompetenti tista’, fuq bażi ta’ każ b’każ, teżenta l-applikazzjoni tal-paragrafi 2 u 3 kompletament jew parzjalment, fir-rigward ta’ tranżazzjoni waħda jew aktar ta’ finanzjament garantit, għoti ta’ self garantit jew swap kollaterali bl-użu ta’ assi likwidi f’mill-inqas stadju wieħed tat-tranżazzjoni u li jimmaturaw fi żmien 30 jum kalendarju, dment li jiġu ssodisfatti l-kundizzjonijiet li ġejjin:
            
            
               (a)il-kontroparti għat-tranżazzjoni jew tranżazzjonijiet tkun il-BĊE jew il-bank ċentrali ta’ Stat Membru;
            
            
               (b)
                     ikunu jeżistu ċirkostanzi eċċezzjonali li joħolqu riskju sistemiku li jaffettwa s-settur bankarju ta’ Stat Membru wieħed jew aktar;
            
            
               (c)l-awtorità kompetenti ikkonsultat mal-bank ċentrali li jkun il-kontroparti għat-tranżazzjoni jew it-tranżazzjonijiet, u wkoll mal-BĊE jekk dak il-bank ċentrali huwa bank ċentrali tal-Eurosistema, qabel ma tingħata l-eżenzjoni.
            
            
               (c)jiżdied il-paragrafu 5 li ġej:
            
            
               ʽ5. L-EBA għandha, sa [sentejn wara d-dħul fis-seħħ ta’ dan ir-Regolament Delegat], tibgħat rapport lill-Kummissjoni dwar l-adegwatezza teknika tal-mekkaniżmu ta’ riversjar stabbilit fil-paragrafi 2 sa 4 u dwar jekk huwiex probabbli li jkollu impatt detrimentali fuq in-negozji u l-profil tar-riskju tal-istituzzjonijiet ta’ kreditu stabbiliti fl-Unjoni, fuq l-istabbiltà u l-funzjonament tajjeb tas-swieq finanzjarji, fuq l-ekonomija jew fuq it-trażmissjoni tal-politika monetarja lill-ekonomija. Dan ir-rapport għandu jivvaluta l-opportunità li jinbidel il-mekkaniżmu ta’ riversjar stabbilit fil-paragrafi 2 sa 4 u, fejn l-EBA ssib li jew il-mekkaniżmu ta’ riversjar attwali huwa teknikament mhux adattat jew li jkollu impatt detrimentali, għandha tirrakkomanda soluzzjonijiet alternattivi u tevalwa l-impatt tagħhom.  
            
            
               Il-Kummissjoni għandha tqis ir-rapport tal-EBA msemmija fis-subparagrafu preċedenti waqt it-tħejjija ta’ kwalunkwe att delegat ieħor b’konformità mas-setgħa mogħtija fl-Artikolu 460 tar-Regolament (UE) Nru 575/2013.ʼ;
            
            
               (12)L-Artikolu 21 jinbidel b'dan li ġej:
            
            
               ‘Artikolu 21
               Netting tat-tranżazzjonijiet derivattivi
            
         
         
            
               1.
                     L-istituzzjonijiet ta’ kreditu għandhom jikkalkulaw il-flussi ta’ ħruġ u ta’ dħul tal-likwidità mistennija fuq perjodu ta’ 30 jum kalendarju għall-kuntratti elenkati fl-Anness II għar-Regolament (UE) Nru 575/2013 u għad-derivattivi ta’ kreditu fuq bażi netta mill-kontraparti soġġett għall-eżistenza ta’ ftehimiet ta’ netting bilaterali li jissodisfaw il-kundizzjonijiet imniżżla fl-Artikolu 295 ta’ dak ir-Regolament. 
            
            
               2.
                     Permezz ta’ deroga mill-paragrafu 1, l-istituzzjonijiet ta' kreditu se jikkalkulaw il-flussi ta’ ħruġ u ta’ dħul ta’ flus li jirriżultaw minn tranżazzjonijiet ta’ derivattivi f’munita barranija li jinvolvu skambju sħiħ ta’ ammonti ta’ kapital fuq bażi simultanja (jew fl-istess jum) fuq bażi netta, anki meta dawk it-tranżazzjonijiet ma jkunux koperti minn ftehim ta’ netting bilaterali.
            
            
               3.
                     Għall-finijiet ta’ dan l-Artikolu, il-bażi netta titqies li tkun in-nett tal-kollateral li għandu jiġi depożitat jew riċevut fit-30 jum tal-kalendarju li jmiss. Madankollu, fil-każ tal-kollateral li għandu jiġi riċevut fit-30 jum tal-kalendarju li jmiss, il-bażi netta titqies li tkun in-nett ta’ dak il-kollateral biss jekk jiġu ssodisfatti l-kundizzjonijiet li ġejjin:
            
            
               (a)
                     il-kollateral, meta jiġi riċevut, sejjer jikkwalifika bħala assi likwidu skont it-Titolu II ta’ dan ir-Regolament;
            
            
               (b)
                     l-istituzzjoni ta’ kreditu ser tkun intitolata legalment u operazzjonalment biex tuża mill-ġdid il-kollateral, meta riċevut.ʼ;
            
            
               (13)L-Artikolu 22 jiġi emendat kif ġej:
            
            
               (a)fil-paragrafu 2, il-punti (a) u (b) jiġu sostitwiti b’dawn li ġejjin:
            
            
               ʽ(a)l-ammont pendenti attwali għad-depożiti stabbli fil-livell tal-konsumatur u depożiti oħrajn fil-livell tal-konsumatur determinati f’konformità mal-Artikoli 24 u 25;
            
            
               (b)l-ammonti pendenti attwali ta’ obbligazzjonijiet oħrajn li jsiru dovuti, li jistgħu jintalbu jitħallsu mill-emittent jew mill-fornitur tal-finanzjament jew li jinvolvu aspettattiva mill-fornitur tal-finanzjament li l-istituzzjoni ta’ kreditu tkun trid tħallas lura l-obbligazzjoni matul it-30 jum kalendarju li jkun imiss kif stabbilit f’konformità mal-Artikoli 27, 28 u 31a;’; 
            
            
               (b)jiżdied il-paragrafu 3 li ġej:
            
            
               ʽ3.Il-kalkolu tal-ħruġ tal-likwidità skont il-paragrafu 1 se jkun soġġett għal kwalunkwe nettjar ta’ flussi ta’ dħul interdipendenti li huwa approvat skont l-Artikolu 26.”;
            
            
               (14)fl-Artikolu 23, il-paragrafu 1 jiġi sostitwit b’dan li ġej:
            
            
               ʽ1.L-istituzzjonijiet ta’ kreditu għandhom jivvalutaw regolarment il-probabbiltà u l-volum potenzjali tal-flussi ta’ ħruġ tal-likwidità matul 30 jum kalendarju għall-prodotti jew is-servizzi li mhumiex imsemmija fl-Artikoli 27 sa 31A u li huma joffru jew jisponsorjaw jew li l-akkwirenti potenzjali jqisuhom bħala li huma assoċjati magħhom. Dawn il-prodotti jew is-servizzi se jinkludu, iżda ma jkunux limitati għal: 
            
            
               (a)obbligi oħrajn li ma jidhrux fuq il-karta tal-bilanċ jew obbligi ta’ finanzjament kontinġenti, inklużi, faċilitajiet ta’ finanzjament mhux impenjati;
            
            
               (b)avvanzi u self mhux prelevati lil kontropartijiet operaturi;
            
            
               (c)self ipotekarju li ġie miftiehem iżda li għadu mhux prelevat;
            
            
               (d)karti tal-kreditu;
            
            
               (e)self kurrenti;
            
            
               (f)flussi ta’ ħruġ ippjanati relatati mat-tiġdid ta’ self għall-konsumaturi jew għall-operaturi jew l-estensjoni ta’ self ġdid lill-konsumaturi jew lill-operaturi; 
            
            
               (g)l-ammonti pagabbli ta’ derivattivi, minbarra l-kuntratti elenkati fl-Anness II għar-Regolament (UE) Nru 575/2013 u d-derivattivi ta’ kreditu;
            
         
         
            
               (h)prodotti relatati mal-finanzjament tal-kummerċ li ma jidhrux fuq il-karta tal-bilanċ.’;
            
            
               (15)fl-Artikolu 25(2), il-punt (b) jiġi sostitwit b’dan li ġej:
            
            
               ʽ(b)
                     id-depożitu jkun kont ta’ aċċess bl-internet biss;’;
            
            
               (16)fl-aħħar tal-Artikolu 26, jiżdied il-paragrafu li ġej:
            
            
               ‘L-awtoritajiet kompetenti jgħarrfu lill-EBA dwar liema istituzzjonijiet jibbenefikaw minn nettjar ta’ flussi ta’ ħruġ bi flussi ta’ dħul interdipendenti skont dan l-artikolu. L-EBA tista' titlob dokumentazzjoni ta' sostenn.’; 
            
            
               (17)L-Artikolu 28 jiġi emendat kif ġej:
            
            
               (a)il-paragrafi 3 u 4 huma sostitwiti b’dan li ġej:
            
            
               ʽ3.L-istituzzjonijiet ta’ kreditu għandhom jimmultiplikaw l-obbligazzjonijiet li jimmaturaw fi żmien 30 jum kalendarju u li jirriżultaw minn tranżazzjonijiet ta’ għoti ta’ self garantit jew dawk immotivati mis-swieq tal-kapital kif definiti fil-punti (2) u (3), rispettivament, tal-Artikolu 192 tar-Regolament (UE) Nru 575/2013, bi:
            
            
               (a)0 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 10 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 1 imsemmija fl-Artikolu 10, bl-eċċezzjoni tal-bonds koperti ta’ kwalità għolja ħafna msemmija fil-punt (f) tal-Artikolu 10(1);
            
            
               (b)7 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 10 ta’ dan ir-Regolament bħala assi likwidi tal-kategorija msemmija fil-punt (f) tal-Artikolu 10(1); 
            
            
               (c)15 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 11 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2A msemmija fl-Artikolu 11;
            
            
               (d)25 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 13 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (i), (ii) jew (iv) tal-punt (g) tal-Artikolu 13(2);
            
            
               (e)30 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 12 ta’ dan ir-Regolament bħala assi likwidi tal-kategorija ta’ assi tal-livell 2B imsemmija fil-punt (e) tal-Artikolu 12(1);
            
            
               (f)35 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 13 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (iii) jew (v) tal-punt (g) tal-Artikolu 13(2);
            
            
               (g)50 % jekk ikunu kollateralizzati minn assi li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 12 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (b), (c) jew (f) tal-Artikolu 12(1); 
            
            
               (h)il-perċentwal tat-telf impost minimu stabbilit f’konformità mal-paragrafi (2) u (3) tal-Artikolu 15 ta’ dan ir-Regolament jekk ikunu kollateralizzati minn ishma jew unitajiet fis-CIUs li, kieku ma ntużawx bħala kollateral għal dawk it-tranżazzjonijiet, kienu jikkwalifikaw f’konformità mal-Artikoli 7 u 15 bħala assi likwidi tal-istess livell bħall-assi likwidi sottostanti; 
            
            
               (i)100 % meta jkunu kollateralizzati minn assi li ma jaqgħux taħt kwalunkwe wieħed mill-punti (a) sa (h) ta’ dan is-subparagrafu.
            
            
               Permezz ta’ deroga mill-ewwel subparagrafu, fejn kontroparti għal self garantit jew tranżazzjoni mmotivata mis-swieq kapitali huwa l-bank ċentrali domestiku tal-istituzzjoni ta’ kreditu, ir-rata tal-fluss ta’ ħruġ għandha tkun ta’ 0 %. Madankollu, f’każijiet fejn it-tranżazzjoni ssir permezz ta’ fergħa mal-bank ċentrali ta’ dak l-Istat Membru jew tal-pajjiż terz fejn tinsab il-fergħa, rata tal-fluss ta’ ħruġ ta’ 0 % għandha tiġi applikata biss jekk fergħa għandha l-istess aċċess għal-likwidità ta’ bank ċentrali, inkluż matul perjodi ta’ tensjoni, bħala istituzzjonijiet ta’ kreditu inkorporati f’dak l-Istat Membru jew il-pajjiż terz għandhom.
            
            
               Permezz ta’ deroga mill-ewwel subparagrafu, għal self garantit u tranżazzjonijiet immotivati mis-swieq kapitali li jirrikjedu rata ta’ fluss ta’ ħruġ skont l-ewwel subparagrafu ogħla minn 25 %, ir-rata tal-fluss ta’ ħruġ għandha tkun ta’ 25 % fejn il-kontroparti għat-tranżazzjoni huwa kontroparti eliġibbli.
            
            
                4.L-iswaps kollaterali u tranżazzjonijiet oħrajn b’forma simili, li jimmaturaw fit-30 jum kalendarju li jmiss, għandhom iwasslu għal fluss ta’ ħruġ meta l-assi meħud b’self ikun soġġett għal telf impost skont il-Kapitolu 2 li jkun aktar baxx minn dak tal-assi mogħti b’self. Il-fluss ta’ ħruġ għandu jiġi kkalkulat billi l-valur tas-suq tal-assi meħud b’self jiġi mmultiplikat bid-differenza bejn ir-rata ta’ fluss ta’ ħruġ applikabbli għall-assi mogħti b’self u fir-rata ta’ fluss ta’ ħruġ applikabbli għall-assi b’self determinati f’konformità mar-rati speċifikati fil-paragrafu 3. Għall-finijiet ta’ dan il-kalkolu, telf impost fuq il-kredituri ta’ 100 % għandu jiġi applikat għal assi li ma jikkwalifikawx bħala assi likwidi.
            
         
         
            
               Permezz ta’ deroga mill-ewwel subparagrafu, fejn kontroparti għall-iswap kollaterali jew tranżazzjoni oħra fi forma simili huwa l-bank ċentrali domestiku tal-istituzzjoni ta’ kreditu, ir-rata tal-fluss ta’ ħruġ li għandha tiġi applikata għall-valur tas-suq tal-assi msellef ser tkun ta’ 0 %. Madankollu, f’każijiet fejn it-tranżazzjoni ssir permezz ta’ fergħa mal-bank ċentrali ta’ dak l-Istat Membru jew tal-pajjiż terz fejn tinsab il-fergħa, rata tal-fluss ta’ ħruġ ta’ 0 % għandha tiġi applikata biss jekk fergħa għandha l-istess aċċess għal-likwidità ta’ bank ċentrali, inkluż matul perjodi ta’ tensjoni, bħala istituzzjonijiet ta’ kreditu inkorporati f’dak l-Istat Membru jew il-pajjiż terz għandhom. 
            
            
               Permezz ta’ deroga mill-ewwel subparagrafu, għal swaps kollaterali jew tranżazzjonijiet oħra b’forma simili li tkun tirrikjedi rata ta’ flussi ta’ ħruġ ogħla minn 25 % skont dak tal-ewwel subparagrafu, ir-rata tal-fluss ta’ ħruġ li għandha tiġi applikata fuq il-valur tas-suq tal-ass meħud b’self ikun 25 % fejn il-kontroparti hija kontroparti eliġibbli.ʼ;
            
            
               (b)jiżdiedu l-paragrafi 7, 8 u 9 li ġejjin:
            
            
               ʽ7.L-assi meħuda b’self fuq bażi mhux garantita u li jimmaturaw fi żmien 30 jum kalendarju li jmiss għandhom jitqiesu li jiġu likwidati kompletament, tant li jwasslu għal fluss ta’ ħruġ ta’ 100 % tal-assi likwidi, sakemm l-istituzzjoni ta’ kreditu ma jkollhiex is-sjieda tal-assi meħuda b’self u l-assi meħuda b’self ma jkunux jifformaw parti mir-riżerva ta’ likwidità tal-istituzzjoni ta’ kreditu.
            
            
               8.Għall-finijiet ta’ dan l-Artikolu, “bank ċentrali domestiku” tfisser kwalunkwe waħda minn dawn li ġejjin:
            
            
               (a)kull bank ċentrali tal-Eurosistema fejn l-Istat Membru tad-domiċilju tal-istituzzjoni ta’ kreditu adotta l-euro bħala l-munita tiegħu;
            
            
               (b) il-bank ċentrali nazzjonali fejn l-Istat Membru tad-domiċilju tal-istituzzjoni ta’ kreditu adotta l-euro bħala l-munita tiegħu;
            
            
               (c) il-Bank ċentrali tal-pajjiż terz li fih l-istituzzjoni ta’ kreditu tiġi inkorporata. 
            
            
               9.Għall-finijiet ta’ dan l-Artikolu, “kontroparti eliġibbli” tfisser kwalunkwe waħda minn dawn li ġejjin: 
            
            
               (a)il-gvern ċentrali, entità tas-settur pubbliku, gvern reġjonali jew awtorità lokali tal-Istat Membru tad-domiċilju tal-istituzzjoni ta’ kreditu;
            
            
               (b)il-gvern ċentrali, entità tas-settur pubbliku, gvern reġjonali jew awtorità lokali tal-Istat Membru jew tal-pajjiż terz li fih l-istituzzjoni ta’ kreditu hija inkorporata għat-tranżazzjonijiet imwettqa minn dik l-istituzzjoni ta’ kreditu;
            
            
               (c)bank multilaterali tal-iżvilupp.
            
            
               Madankollu, entitajiet tas-settur pubbliku, gvernijiet reġjonali u awtoritajiet lokali jgħoddu biss bħala kontroparti eliġibbli fejn huma assenjati piż ta’ riskju ta’ 20 % jew inqas skont l-Artikolu 115 jew l-Artikolu 116 tar-Regolament (UE) Nru 575/2013, kif applikabbli.ʼ;
            
            
               (18)fl-Artikolu 29, il-paragrafu 2 jiġi emendat kif ġej:
            
            
               (a)il-punt (a) huwa sostitwit b’dan li ġej:
            
            
               ʽ(a)
                     il-fornitur u r-reċivent tal-likwidità jippreżentaw profil ta’ riskju ta’ likwidità baxx wara l-applikazzjoni tar-rata ta’ fluss ta’ ħruġ aktar baxxa minn dik proposta taħt il-paragrafu 1 u l-applikazzjoni tar-rata ta’ fluss ta’ dħul imsemmija fil-punt (c) ta’ dak il-paragrafu;’; 
            
            
               (b)il-punt (c) huwa sostitwit b’dan li ġej:
            
            
               ʽ(c) 
                     il-profil tar-riskju tal-likwidità tar-riċivent tal-likwidità jiġi kkunsidrat b’mod adegwat fil-ġestjoni tar-riskju tal-likwidità tal-fornitur tal-likwidità.’;
            
            
               (19)L-Artikolu 30 jiġi emendat kif ġej:
            
            
               (a)il-paragrafi 2 sa 5 huma sostitwiti b’dan li ġej:
            
         
         
            
               ʽ2.
                     L-istituzzjoni ta’ kreditu għandha tikkalkula u tinnotifika lill-awtorità kompetenti bi fluss ta’ ħruġ addizzjonali għall-kuntratti kollha konklużi, li l-kundizzjonijiet kuntrattwali tagħhom iwasslu, fi żmien 30 jum kalendarju, u wara deterjorament materjali fil-kwalità kreditizja tal-istituzzjoni ta’ kreditu, għal flussi ta’ ħruġ ta’ likwidità addizzjonali jew għal ħtiġijiet ta’ kollateral. L-istituzzjoni ta’ kreditu għandha tinnotifika lill-awtorità kompetenti b’dak il-fluss ta’ ħruġ sa mhux aktar tard mill-preżentazzjoni tar-rapportar f’konformità mal-Artikolu 415 tar-Regolament (UE) Nru 575/2013. Meta l-awtorità kompetenti tqis dak il-fluss ta’ ħruġ bħala materjali fir-rigward tal-flussi ta’ ħruġ ta’ likwidità potenzjali tal-istituzzjoni ta’ kreditu, hija għandha titlob lill-istituzzjoni ta’ kreditu żżid fluss ta’ ħruġ addizzjonali għal dawk il-kuntratti li jikkorrispondu għall-ħtiġijiet ta’ kollateral jew il-flussi ta’ ħruġ ta’ flus addizzjonali li jirriżultaw minn deterjorament materjali fil-kwalità kreditizja tal-istituzzjoni ta’ kreditu li tikkorrispondi għal tnaqqis fil-grad fil-klassifikazzjoni tal-kreditu esterna tagħha b’mill-inqas tliet gradi. L-istituzzjoni ta’ kreditu għandha tapplika rata ta’ fluss ta’ ħruġ ta’ 100 % għal dawk il-flussi ta’ ħruġ ta’ flus jew kollateral addizzjonali. L-istituzzjoni ta’ kreditu għandha tagħmel rieżami regolari tal-firxa ta’ dan id-deterjorament materjali fid-dawl ta’ dak li huwa rilevanti skont il-kuntratti li tkun daħlet għalihom u għandha tinnotifika r-riżultat tar-rieżami tagħha lill-awtorità kompetenti.  
            
            
               3.
                     L-istituzzjoni ta’ kreditu għandha żżid fluss ta’ ħruġ addizzjonali li jkun jikkorrispondi għall-ħtiġijiet ta’ kollateral li jirriżultaw mill-impatt ta’ xenarju negattiv tas-suq fuq it-tranżazzjonijiet derivattivi tal-istituzzjoni ta’ kreditu, jekk ikunu materjali. Dan il-kalkolu għandu jsir f’konformità mar-Regolament Delegat tal-Kummissjoni (UE) 2017/208*****.
            
            
               4.
                     Il-flussi ta’ ħruġ u ta’ dħul li jkunu mistennija fuq perjodu ta’ 30 jum kalendarju mill-kuntratti elenkati fl-Anness II għar-Regolament (UE) Nru 575/2013 u minn derivattivi ta’ kreditu għandhom jitqiesu fuq bażi netta f’konformità mal-Artikolu 21 ta’ dan ir-Regolament. Fil-każ ta’ fluss ta’ ħruġ nett, l-istituzzjoni ta’ kreditu għandha timmultiplika r-riżultat b’rata ta’ fluss ta’ ħruġ ta’ 100 %. L-istituzzjonijiet ta’ kreditu għandhom jeskludu minn tali kalkoli dawk ir-rekwiżiti ta’ likwidità li jirriżultaw mill-applikazzjoni tal-paragrafi 1, 2 u 3 ta’ dan l-Artikolu.
            
            
               5.
                     Fejn l-istituzzjoni ta’ kreditu jkollha pożizzjoni qasira li tkun koperta minn teħid b’self ta’ titolu mhux garantit, l-istituzzjoni ta’ kreditu għandha żżid fluss ta’ ħruġ addizzjonali li jkun jikkorrispondi għal 100 % tal-valur tas-suq tat-titoli jew ta’ assi oħrajn mibjugħa bin-nieqes, sakemm it-termini li fuqhom ikunu meħuda b’self mill-istituzzjoni ta’ kreditu ma jkunux jirrikjedu r-ritorn tagħhom biss wara 30 jum kalendarju. Meta l-pożizzjoni qasira tkun koperta minn tranżazzjoni ta’ finanzjament ta’ titoli kollateralizzati, l-istituzzjoni ta’ kreditu għandha tassumi li l-pożizzjoni qasira se tinżamm matul il-perjodu ta’ 30 jum kalendarju u tirċievi fluss ta’ ħruġ ta’ 0 %.
            
            
               _______________
            
            
               *****
                     Ir-Regolament Delegat tal-Kummissjoni (UE) 2017/208 tal-31 ta’ Ottubru 2016 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta’ standards tekniċi regolatorji għal flussi ta’ ħruġ ta’ likwidità addizzjonali li jikkorrispondu għal ħtiġijiet ta’ kollateral li jirriżultaw mill-impatt ta’ xenarju negattiv tas-suq fuq it-tranżazzjonijiet derivattivi ta’ istituzzjoni (ĠU L 33, 8.2.2017, p. 14).’; 
            
            
               (b)il-paragrafu 7 jiġi ssostitwit b’dan li ġej:
            
            
               ʽ7.
                     Id-depożiti riċevuti bħala kollateral ma għandhomx jitqiesu bħala obbligazzjonijiet għall-finijiet tal-Artikolu 24, 25, 27, 28 jew 31a, iżda għandhom ikunu soġġetti għad-dispożizzjonijiet tal-paragrafi 1 sa 6 ta’ dan l-Artikolu, fejn applikabbli. L-ammont ta’ flus riċevut li jaqbeż l-ammont ta’ flus riċevut bħala kollateral għandu jiġi ttrattat bħala depożiti f’konformità mal-Artikolu 24, 25, 27, 28 jew 31a.’;
            
            
               (c)il-paragrafu 11 huwa mħassar;
            
            
               (d)il-paragrafu 12 jiġi ssostitwit b’dan li ġej:
            
            
               ʽ12.
                     Fir-rigward tal-provvista ta’ servizzi ta’ senserija primarja, meta istituzzjoni ta’ kreditu tkun kopriet bejgħ qasir ta’ klijent billi jaqbluhom internament mal-assi ta’ klijent ieħor u l-assi ma jikkwalifikawx bħala assi likwidi, dawk it-tranżazzjonijiet għandhom ikunu soġġetti għal rata ta’ fluss ta’ ħruġ ta’ 50 % għall-obbligu kontinġenti.’;
            
            
               (20)L-Artikolu 31 jiġi emendat kif ġej:
            
            
               (a)il-paragrafu 6 jiġi ssostitwit b’dan li ġej:
            
            
               ʽ6.
                     L-ammont impenjat mhux prelevat ta’ faċilità ta’ likwidità li jkun ġie pprovdut lil SSPE bil-għan li jippermetti lill-SSPE tixtri assi, għajr titoli, mingħand klijenti li mhumiex klijenti finanzjarji, għandu jiġi mmultiplikat b’10 % sal-punt li jaqbeż l-ammont ta’ assi attwalment mixtrija mingħand il-klijenti u meta l-ammont massimu li jista’ jiġi prelevat ikun kuntrattwalment limitat għall-ammont ta’ assi attwalment mixtrija.’;
            
            
               (b)fil-paragrafu 9, it-tieni subparagrafu jiġi sostitwit b’dan li ġej:
            
            
               ‘Permezz ta’ deroga mill-punt (g) tal-Artikolu 32(3), meta dan is-self promozzjonali jiġi estiż bħala self ittrasferit permezz ta’ istituzzjoni ta’ kreditu oħra li taġixxi bħala intermedjarja, l-istituzzjoni ta’ kreditu li taġixxi bħala intermedjarja tista’ tapplika fluss ta’ dħul u fluss ta’ ħruġ simmetriċi. Dak il-fluss ta’ dħul u fluss ta’ ħruġ għandu jiġi kkalkulat billi jiġi applikat il-kreditu jew il-faċilità ta’ likwidità impenjati mhux prelevati riċevuti u li estendew ir-rata li hija applikabbli għal dik il-faċilità skont l-ewwel subparagrafu ta’ dan il-paragrafu u li jirrispettaw il-kundizzjonijiet u r-rekwiżiti imposti f’mod ieħor huma relatati permezz ta’ dan il-paragrafu.ʼ; 
            
            
               (c)il-paragrafu 10 huwa mħassar;
            
            
               (21)se jiddaħħal l-Artikolu 31 a li ġej:
            
            
               ‘Artikolu 31 a
            
            
               Flussi ta’ ħruġ mill-obbligazzjonijiet u l-impenji mhux koperti minn dispożizzjonijiet oħrajn ta’ dan il-Kapitolu
            
         
         
            
               1.L-istituzzjonijiet ta’ kreditu għandhom jimmultiplikaw b’rata ta’ fluss ta’ ħruġ ta’ 100 % kwalunkwe obbligazzjoni li saret dovuta fi żmien 30 jum kalendarju, minbarra dawk l-obbligazzjonijiet imsemmija fl-Artikoli 24 sa 31.
            
            
               2.Jekk it-total tal-impenji kuntrattwali kollha sabiex il-finanzjament jiġi estiż għall-klijenti mhux finanzjarji sa 30 jum kalendarju, għajr għall-impenji msemmija fl-Artikoli 24 sa 31, jaqbeż l-ammont ta’ flussi ta’ dħul minn dawk il-klijenti mhux finanzjarji kkalkulat f’konformità mal-punt (a) tal-Artikolu 32(3), l-eċċess għandu jkun soġġett għal rata ta’ fluss ta’ ħruġ ta’ 100 %. Għall-finijiet ta’ dan il-paragrafu, il-klijenti mhux finanzjarji għandhom jinkludu, iżda ma jkunux limitati għal, persuni fiżiċi, SMEs, kumpaniji korporattivi, sovrani, banek multilaterali tal-iżvilupp u entitajiet tas-settur pubbliku, u se jeskludu klijenti finanzjarji u banek ċentrali.’;
            
            
               (22)L-Artikolu 32 jiġi emendat kif ġej:
            
            
               (a)il-paragrafi 2 u 3 huma sostitwiti b’dan li ġej:
            
            
               ʽ2.
                     L-istituzzjonijiet ta’ kreditu għandhom japplikaw ir-rata tal-fluss ta’ dħul ta’ 100 % għal flussi ta’ dħul msemmija fil-paragrafu 1, inklużi b’mod partikolari dawn il-flussi ta’ dħul: 
            
            
               (a)il-flejjes dovuti minn banek ċentrali u klijenti finanzjarji b’maturità residwa ta’ mhux aktar minn 30 jum kalendarju;
            
            
               (b)il-flejjes dovuti mit-tranżazzjonijiet ta’ finanzjament tal-kummerċ imsemmija fil-punt (b) tat-tieni subparagrafu tal-Artikolu 162(3) tar-Regolament (UE) Nru 575/2013 b’maturità residwa ta’ mhux aktar minn 30 jum kalendarju;
            
            
               (c)il-flejjes dovuti minn titoli li jimmaturaw fi żmien 30 jum kalendarju; 
            
            
               (d)il-flejjes dovuti minn pożizzjonijiet f’indiċijiet prinċipali ta’ strumenti ta’ ekwità, dment li l-assi likwidi ma jingħaddux darbtejn. Dawk il-flejjes għandhom jinkludu l-flejjes kuntrattwalment dovuti fi żmien 30 jum kalendarju, bħal dividendi fi flus kontanti minn dawk l-indiċijiet prinċipali u flus kontanti dovuti minn dawk l-istrumenti ta’ ekwità mibjugħa iżda li għadhom ma ġewx saldati, jekk ma jiġux rikonoxxuti bħala assi likwidi f’konformità mat-Titolu II.
            
            
               3.
                     B’deroga mill-paragrafu 2, il-flussi ta’ dħul stabbiliti f’dan il-paragrafu għandhom ikunu soġġetti għar-rekwiżiti li ġejjin:
            
            
               (a)il-flejjes dovuti mingħand klijenti mhux finanzjarji b’maturità residwa ta’ mhux aktar minn 30 jum kalendarju, bl-eċċezzjoni tal-flejjes dovuti minn dawk il-klijenti minn tranżazzjonijiet ta’ finanzjament tal-kummerċ jew titoli li jimmaturaw, għandhom jitnaqqsu għall-finijiet tal-ħlas tal-kapital b’50 % tal-valur tagħhom. Għall-finijiet ta’ dan il-punt, it-terminu ‘klijenti mhux finanzjarji’ għandu l-istess tifsira bħal fl-Artikolu 31a(2).
                  Madankollu, l-istituzzjonijiet ta’ kreditu li jaġixxu bħala intermedjarji li rċevew impenn kif riferut fit-tieni subparagrafu tal-Artikolu 31(9) mingħand istituzzjoni ta’ kreditu mwaqqfa u sponsorjata mill-gvern reġjonali jew ċentrali ta’ mill-inqas Stat Membru wieħed sabiex ikunu jistgħu jiżborżaw self promozzjonali lil riċevitur finali, jew li rċevew impenn simili minn bank multilaterali ta’ żvilupp jew entità tas-settur pubbliku, jistgħu jikkunsidraw fluss ta’ dħul sal-ammont tal-fluss ta’ ħruġ li japplika għall-impenn korrispondenti biex jiġi estiż dak is-self promozzjonali;
            
            
               (b)il-flejjes dovuti minn tranżazzjonijiet ta’ għoti ta’ self garantit jew dawk immotivati mis-swieq tal-kapital, kif definiti fil-punti (2) u (3), rispettivament, tal-Artikolu 192 tar-Regolament (UE) Nru 575/2013, b’maturità residwa ta’ mhux aktar minn 30 jum kalendarju, għandhom jiġu mmultiplikati bi:
            
            
               (i)0 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 10 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 1 imsemmija fl-Artikolu 10, bl-eċċezzjoni tal-bonds koperti ta’ kwalità għolja ħafna msemmija fil-punt (f) tal-Artikolu 10(1);
            
            
               (ii)7 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 10 ta’ dan ir-Regolament bħala assi likwidi tal-kategorija msemmija fil-punt (f) tal-Artikolu 10(1); 
            
            
               (iii) 15 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 11 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2A msemmija fl-Artikolu 11;
            
            
               (iv)25 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 13 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (i), (ii) jew (iv) tal-punt (g) tal-Artikolu 13(2); 
            
            
               (v)30 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 12 ta’ dan ir-Regolament bħala assi likwidi tal-kategorija ta’ assi tal-livell 2B imsemmija fil-punt (e) tal-Artikolu 12(1);
            
            
               (vi)35 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 13 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (iii) jew (v) tal-punt (g) tal-Artikolu 13(2);
            
            
               (vii)50 % fejn ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 12 ta’ dan ir-Regolament bħala assi likwidi ta’ kwalunkwe waħda mill-kategoriji ta’ assi tal-livell 2B imsemmija fil-punt (b), (c) jew (f) tal-Artikolu 12(1);
            
            
               (viii)il-perċentwal tat-telf impost minimu stabbilit f’konformità mal-paragrafi (2) u (3) tal-Artikolu 15 ta’ dan ir-Regolament jekk ikunu kollateralizzati minn assi li, irrispettivament minn jekk jerġgħux jintużaw jew le fi tranżazzjoni oħra, jikkwalifikaw f’konformità mal-Artikoli 7 u 15 bħala ishma jew unitajiet fis-CIUs tal-istess livell bħall-assi likwidi sottostanti;
            
         
         
            
               (ix)100 % fejn ikunu kollateralizzati minn assi li ma jaqgħux taħt kwalunkwe wieħed mill-punti (i) sa (viii) ta’ dan il-punt. 
            
            
               Madankollu, ma għandu jkun rikonoxxut l-ebda fluss ta’ dħul jekk il-kollateral jintuża mill-istituzzjoni ta’ kreditu sabiex ikopri pożizzjoni qasira f’konformità mat-tieni sentenza tal-Artikolu 30(5);
            
            
               (c)il-flejjes dovuti minn self b’marġini kuntrattwali li jimmatura fit-30 jum kalendarju li jkun imiss magħmul kontra kollateral ta’ assi mhux likwidi jistgħu jirċievu rata ta’ fluss ta’ dħul ta’ 50 %. Dawk il-flussi ta’ dħul jistgħu jiġu kkunsidrati biss fejn l-istituzzjoni ta’ kreditu ma tkunx qed tuża l-kollateral li oriġinarjament irċeviet kontra s-self sabiex tkopri kwalunkwe pożizzjoni qasira; 
            
            
               (d)il-flejjes dovuti li l-istituzzjoni ta’ kreditu li għandha tagħti dawk il-flejjes tittratta f’konformità mal-Artikolu 27, bl-eċċezzjoni ta’ depożiti fl-istituzzjoni ċentrali msemmija fl-Artikolu 27(3), għandhom jiġu mmultiplikati b’rata ta’ fluss ta’ dħul simmetrika korrispondenti. Meta r-rata korrispondenti ma tkunx tista’ tiġi stabbilita, għandha tiġi applikata rata ta’ fluss ta’ dħul ta’ 5 %;
            
            
               (e)L-iswaps kollaterali u tranżazzjonijiet oħrajn b’forma simili, li jimmaturaw fit-30 jum kalendarju li jmiss, għandhom iwasslu għal fluss ta’ dħul meta l-assi meħud b’self ikun soġġett għal telf impost skont il-Kapitolu 2 li jkun aktar baxx minn dak tal-assi mogħti b’self. Il-fluss ta’ dħul għandu jiġi kkalkulat billi l-valur tas-suq tal-assi mogħti b’self jiġi mmultiplikat bid-differenza bejn ir-rata ta’ fluss ta’ dħul applikabbli għall-assi meħud b’self u fir-rata ta’ fluss ta’ dħul applikabbli għall-assi mogħti b’self f’konformità mar-rati speċifikati fil-punt (b). Għall-finijiet ta’ dan il-kalkolu, telf impost fuq il-kredituri ta’ 100 % japplika għal assi li ma jikkwalifikawx bħala assi likwidi; 
            
            
               (f)fejn il-kollateral miksub permezz ta’ ftehim ta’ riakkwist invers, teħid b’self ta’ titoli, swaps kollaterali jew tranżazzjonijiet oħrajn b’forma simili li jimmaturaw fi żmien 30 jum kalendarju, jintuża sabiex ikopri l-pożizzjonijiet qosra li jistgħu jiġu estiżi lil hinn minn 30 jum kalendarju, l-istituzzjoni ta’ kreditu għandha tassumi li tali ftehim ta’ riakkwist invers, teħid b’self ta’ titoli, swaps kollaterali jew tranżazzjonijiet oħrajn b’forma simili se jiġu riportati u ma jwasslu għal ebda fluss ta’ dħul ta’ flus li jirrifletti l-ħtieġa li tkompli tiġi koperta l-pożizzjoni qasira jew li jiġu riakkwistati t-titoli rilevanti. Il-pożizzjonijiet qosra se jinkludu ż-żewġ każijiet fejn, f’valur kontabilistiku rikonċiljat, l-istituzzjoni ta’ kreditu tkun biegħet direttament titolu b’pożizzjoni qasira bħala parti minn strateġija kummerċjali jew ta’ ħħeġġjar, kif ukoll każijiet fejn, f’valur kontabilistiku rikonċiljat, l-istituzzjoni ta’ kreditu tkun ħadet titolu b’self għal perjodu partikolari u tat dak it-titolu b’self għal perjodu itwal; 
            
            
               (g)faċilitajiet ta’ kreditu jew likwidità mhux prelevati, inklużi faċilitajiet ta’ likwidità impenjati mhux prelevati minn banek ċentrali u kwalunkwe impenji oħrajn riċevuti, minbarra dawk imsemmija fit-tieni subparagrafu tal-Artikolu 31(9) u fl-Artikolu 34, ma għandhomx jiġu kkunsidrati bħala fluss ta’ dħul;
            
            
               (h)il-flejjes dovuti minn titoli maħruġa mill-istituzzjoni ta’ kreditu nnifisha jew minn entità bi skop speċjali tat-titolizzazzjoni li magħha l-istituzzjoni ta’ kreditu għandha konnessjonijiet mill-qrib għandhom jiġu kkunsidrati fuq bażi netta b’rata ta’ fluss ta’ dħul applikata fuq il-bażi tar-rata ta’ fluss ta’ dħul applikabbli għall-assi sottostanti f’konformità ma’ dan l-Artikolu; 
            
            
               (i)is-self b’data ta’ skadenza kuntrattwali indefinita għandu jiġi kkunsidrat b’rata ta’ fluss ta’ dħul ta’ 20 %, dment li l-kuntratt jippermetti lill-istituzzjoni ta’ kreditu tirtira jew titlob li jsir ħlas fi żmien 30 jum kalendarju.’;
            
            
               (b)il-paragrafu 5 jiġi ssostitwit b’dan li ġej:
            
            
               ʽ5. Il-flussi ta’ ħruġ u ta’ dħul mistennija fuq perjodu ta’ 30 jum kalendarju mill-kuntratti elenkati fl-Anness II tar-Regolament (UE) Nru 575/2013 u mid-derivattivi ta’ kreditu għandhom jiġu kkalkulati fuq bażi netta f’konformità mal-Artikolu 21 u għandhom jiġu mmultiplikati b’rata ta’ flus ta’ dħul ta’ 100 % fil-każ ta’ fluss ta’ dħul nett.’;
            
            
               (23)L-Artikolu 34(2) jiġi emendat kif ġej:
            
            
               (a)il-punt (a) huwa sostitwit b’dan li ġej:
            
            
               ʽ(a)
                     il-fornitur u r-riċivent tal-likwidità jippreżentaw profil ta’ riskju ta’ likwidità baxx wara l-applikazzjoni tal-fluss ta’ dħul ogħla propost taħt il-paragrafu 1 u l-applikazzjoni tar-rata ta’ fluss ta’ ħruġ imsemmija fil-punt (c) ta’ dak il-paragrafu;’; 
            
            
               (b)il-punt (c) huwa sostitwit b’dan li ġej:
            
            
               ʽ(c) il-profil tar-riskju tal-likwidità tar-riċivent tal-likwidità jiġi kkunsidrat b’mod adegwat fil-ġestjoni tar-riskju tal-likwidità tal-fornitur tal-likwidità.’; 
            
            
               (24)L-Anness I jiġi emendat kif ġej:
            
            
               (a)il-paragrafu 3 jiġi ssostitwit b’dan li ġej:
            
            
               ʽ3.
                     L-ammont 'tal-assi likwidi żejda': dan l-ammont għandu jkun magħmul mill-komponenti definiti hawnhekk:
            
            
               (a)l-ammont aġġustat tal-assi f’bonds mhux koperti tal-livell 1, li għandu jkun ugwali għall-valur wara t-telf impost tal-assi likwidi kollha tal-livell 1, minbarra l-bonds koperti tal-livell 1, li jinżammu mill-istituzzjoni ta’ kreditu mar-riversjar ta’ kwalunkwe tranżazzjoni ta’ finanzjament garantit, għoti ta’ self garantit jew swap kollaterali li timmatura fi żmien 30 jum kalendarju mid-data tal-kalkolu u fejn l-istituzzjoni ta’ kreditu u l-kontroparti jiskambjaw assi likwidi fuq mill-inqas komponent wieħed tat-tranżazzjoni;
            
         
         
            
               (b)l-ammont aġġustat tal-bonds koperti tal-livell 1, li għandu jkun ugwali għall-valur wara t-telf impost fuq il-bonds koperti kollha tal-livell 1, li jinżammu mill-istituzzjoni ta' kreditu mar-riversjar ta’ kwalunkwe tranżazzjoni ta’ finanzjament garantit, għoti ta’ self garantit jew swap kollaterali li timmatura fi żmien 30 jum kalendarju mid-data tal-kalkolu u fejn l-istituzzjoni ta’ kreditu u l-kontroparti jiskambjaw assi likwidi fuq mill-inqas komponent wieħed tat-tranżazzjoni;
            
            
               (c)l-ammont aġġustat tal-assi tal-livell 2A, li għandu jkun ugwali għall-valur wara t-telf impost fuq l-assi kollha tal-livell 2A, li jinżammu mill-istituzzjoni ta’ kreditu mar-riversjar ta’ kwalunkwe tranżazzjoni ta’ finanzjament garantit, għoti ta’ self garantit jew swap kollaterali li timmatura fi żmien 30 jum kalendarju mid-data tal-kalkolu u fejn l-istituzzjoni ta’ kreditu u l-kontroparti jiskambjaw assi likwidi fuq mill-inqas komponent wieħed tat-tranżazzjoni; u 
            
            
               (d)l-ammont aġġustat tal-assi tal-livell 2B, li għandu jkun ugwali għall-valur wara t-telf impost fuq l-assi kollha tal-livell 2B, li jinżammu mill-istituzzjoni ta’ kreditu mar-riversjar ta’ kwalunkwe tranżazzjoni ta’ finanzjament garantit, għoti ta’ self garantit jew swap kollaterali li timmatura fi żmien 30 jum kalendarju mid-data tal-kalkolu u fejn l-istituzzjoni ta’ kreditu u l-kontroparti jiskambjaw assi likwidi fuq mill-inqas komponent wieħed tat-tranżazzjoni.’;
            
            
               (b)jitħassar il-paragrafu 5.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'il-Ġurnal Uffiċjali tal-Unjoni Ewropea.
            
            
               Huwa għandu japplika minn [18-il xahar wara d-data tal-pubblikazzjoni tar-Regolament emendatorju].  
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.7.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 575/2013, ĠU L 176, 27.6.2013, p. 1.
               
               
                  
                     (2)
                  
                        ĠU L 11, 17.1.2015, p.1.
               
               
                  
                     (3)
                  
                        L-Artikolu 28(3) tar-Regolament Delegat tal-LCR.
               
               
                  
                     (4)
                  
                        Il-punt (b) tal-Artikolu 32(3) tar-Regolament Delegat tal-LCR
               
               
                  
                     (5)
                  
                        Tranżazzjoni ta’ riakkwist hija meta jittieħed self ta’ flus kontra titolu pprovdut bħala kollateral, ħafna drabi bond tal-gvern. Tranżazzjoni ta’ retroriakkwist hija l-istess tranżazzjoni iżda kif tidher mill-perspettiva tal-parti li ssellef il-flus. Swap kollaterali huwa meta titolu wieħed jiġi skambjat temporanjament ma’ ieħor.
               
               
                  
                     (6)
                  
                        Flussi ta’ ħruġ/dħul ta’ swap kollaterali f’konformità mal-Artikolu 28(4)/il-punt (e) tal-Artikolu 32(3) tar-Regolament Delegat tal-LCR, rispettivament.
               
               
                  
                     (7)
                  
                        Il-punt (d) tal-Artikolu 10(1) tar-Regolament Delegat tal-LCR.
               
               
                  
                     (8)
                  
                        B’mod ġenerali, l-assi likwidi tal-Livell 1 (minbarra ċerti bonds koperti) jistgħu jintużaw mingħajr limitu fuq ir-riżerva ta’ likwidità, hekk kif l-użu ta’ assi tal-Livell 2A u assi tal-Livell 2B huwa suġġett għal limitu ta’ 15 % u 40 % tar-riżerva ta’ likwidità, rispettivament.
               
               
                  
                     (9)
                  
                        Pereżempju, dan jista’ potenzjalment jaffettwa lil dawk ir-riżervi miżmuma f’pajjiżi bħat-Turkija, il-Brażil, iċ-Ċina, l-Indja, il-Marokk, l-Alġerija, l-Ukraina u l-Vjetnam.
               
               
                  
                     (10)
                  
                        Il-punt (aa) tal-Artikolu 2(3) tar-Regolament Delegat tal-LCR.
               
               
                  
                     (11)
                  
                        Ir-rekwiżiti tad-daqs minimu ta’ ħruġ japplikaw għall-bonds koperti, il-bonds maħruġa minn kumpaniji u t-titolizzazzjonijiet iżda ma japplikawx għall-flus, it-titoli tal-gvern u l-assi tal-banek ċentrali. L-istandard tal-BCBS ma jimponix tali rekwiżit.
               
               
                  
                     (12)
                  
                        Il-mekkaniżmu ta’ riversjar għandu l-għan li jikkalkula l-limiti fuq l-assi likwidi ta’ kwalità għolja tal-Livelli 2A u 2B fir-riżerva ta’ likwidità. Sabiex jiġi kkalkolat l-ammont ta’ assi likwidi ta’ kwalità għolja li għandha istituzzjoni, ir-Regolament Delegat tal-LCR jitlob li jiġu riversjati t-tranżazzjonijiet li jimmaturaw fit-30 jum kalendarju li jmiss, fejn l-assi likwidi ta’ kwalità għolja jiġu skambjati fuq mill-inqas parti waħda tat-tranżazzjoni.
               
               
                  
                     (13)
                  
                        Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35-80).
               
               
                  
                     (14)
                  
                        Min-naħa tal-ftehim ta’ riakkwist, l-emenda hija primarjament fl-abbozzar. Min-naħa tal-ftehim ta’ riakkwist invers, filwaqt li titħalla barra s-sovrakollateralizzazzjoni u jekk wieħed jassumi li l-valur tas-suq tat-titolu jaqbel mal-flus mislufa, il-valur tal-likwidità tat-titolu huwa ugwali għall-flus mislufa nieqes it-telf impost korrispondenti. L-iswaps kollaterali huma inqas komuni.
               
               
                  
                     (15)
                  
                        Ma hemm ebda daqs minimu ta’ ħruġ applikabbli għall-assi tal-Livell 1, esklużi l-bonds koperti. Filwaqt li hemm daqs ta’ ħruġ minimu għall-bonds koperti tal-Livell 1, l-eliġibbiltà ta’ bonds koperti bħala assi ta’ Livell 1 mhijiex disponibbli għall-bonds koperti mhux tal-UE. 
               
               
                  
                     (16)
                  1
                        ĠU L 176, 27.6.2013, p. 1.
               
               
                  
                     (17)
                  
                        Ir-Regolament ta' Delega tal-Kummissjoni (UE) 2015/61 tal-10 ta' Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta' kopertura tal-likwidità għall-Istituzzjonijiet ta' Kreditu (ĠU L 11, 17.1.2015, p. 1).
               
               
                  
                     (18)
                  
                        Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35).